Rukometaši Zaječara 1949 savladali su ekipu Majdanpeka razultatom 34:29 u okviru 15. kola A grupe Prve lige “Istok” i tako došli do osmog uzastopnog trijumfa.\nNakon 15 odigranih kola, zaječarska ekipa ima 14 pobeda i 1 poraz, koji je upravo došao od lidera na tabeli, Radničkog iz Ćuprije, od kog Zaječarci imaju jedan bod manje. Po svemu sudeći, ova dva tima bez ikakve sumnje su dosta kvalitetnija od ostalih ekipa, pa će u međusobnom duelu verovatno i odlučiti o tome ko će na kraju biti prvi i obezbediti plasman u baraž za popunu Super B lige.\nVeliki derbi i meč sezone za obe ekipe na programu je narednog vikenda, a u prilog Zaječarcima ide što će utakmica biti odigrana u hali sportova na Kraljevici, na njihovom domaćem terenu, gde imaju maksimalan učinak. S druge strane, jedini remi u dosadašnjem delu prvenstva Radnički je upisao upravo na gostovanju, dok je na domaćm parketu bio jako siguran.\nAko uspeju da trijumfuju u derbiju, “narandžasto-plavi” će imati otvoren put ka tituli, jer ih u poslednja dva kola očekuju dueli sa ekipama Borskog jezera i ORK Bora, koje se nalaze u donjem delu tabele, pa u tim mečevima ne bi trebalo da imaju nikakvih poteškoća da potvrde prvu poziciju.


Bajden očekuje glasove Bošnjaka i Albanaca, otkriva planove za Balkan – Zavera\nKandidat američkih Demokrata Džo Bajden nalazi se usred burne kampanje protiv aktuelnog predsednika Donalda Trampa. Objavljeni dokumenti otkrivaju snažnu podršku Bajdena Grčkoj, Jermeniji, Bosni i Hercegovini, Albaniji i Kosovu, u cilju pridobijanja miliona glasova njihove dijaspore u SAD-u.\nBajden je zauzeo vrlo snažnu antitursku poziciju u nameri da osvoji pripadnike jermenske i grčke dijaspore, u trenutku kada turski predsednik Erdogan svakodnevno preti Grčkoj, te sponzoriše i naoružava azerbejdžansku invaziju u Nagorno-Karabahu. Međutim, Bajden se takođe obraća najvećim klijentima turskog ekspanzionizma u regionu – BiH, Albaniji i Kosovu.\nUkoliko Bajden pobedi na novembarskim izborima, ne očekuju se nagle promene u američkoj spoljnoj politici, izuzev oštrijeg stava prema Erdoganu, a nasuprot Trampovoj „bromansi“ sa turskim predsednikom. Da bi osnažio američke pozicije na Balkanu, Bajden želi da vaskrsne politike iz 1990-ih koje su tada rezultirale siromaštvom, etničkim čišćenjem i ratom u regionu.\nU pismu upućenom dijaspori bosanskih Muslimana u SAD-u, pod nazivom „Vizija Džoa Bajdena o odnosima Amerike i Bosne i Hercegovine“, demokrata je rekao da je „dokazani prijatelj BiH, od najmračnijih dana rata i genocida do kontinuirane borbe za stabilnost i pravdu “.\nU Bajdenovom pismu se ističe da je kao senator bio ključni igrač „u zaustavljanju brutalne kampanje genocida Slobodana Miloševića“. Takođe je naglašeno da „Bajden zna da će za uspeh Bosne i Hercegovine biti potrebna snažna podrška Sjedinjenih Država“ i da će kao predsednik sazvati „partnere iz EU i NATO radi stavranja zajedničke strategije usidrenja zapadnog Balkana u evroatlantskim institucijama“.\nSenator Džozef Bajden, Sarajevo, april 1993. (foto: AP)\nZanimljivo je da Bajden u pismu primećuje kako je „nažalost, pod predsednikom Trampom, američki uticaj u regionu izbledeo, jer administracija posmatra EU kao strateškog protivnika i dovodi u pitanje svrhu NATO alijanse“. Poznato je da je Tramp bio manje zainteresovan za balkanska pitanja u poređenju sa svojim prethodnicima.\nU drugom pismu pod naslovom „Vizija američkih odnosa sa Albanijom i Kosovom“, Bajden je naglasio da je „dugogodišnji prijatelj Albanije i Kosova i albansko-američke zajednice. Kao predsednik, nastaviće da podržava bezbednost Albanije, te demokratski i ekonomski razvoj u regionu. Bajden razume značaj NATO-a i pretnje regionu koje dolaze iz Rusije“. Iz ranijih obraćanja zajednicama Bošnjaka i Albanaca u SAD, jasno je da će Bajdenova vlada imati aktivniju ulogu na Balkanu, sa ciljem obuzdavanja ruskog uticaja i pritisaka na Srbiju.\nAko Bajden pobedi Trampa, očekuje se snažniji pritisak na Republiku Srpsku da prihvati NATO i Sarajevo kao politički centar BiH, smanjujući slobode i autonomiju entiteta. Ako Bajden ostvari uspeh na predstojećim izborima, moglo bi se postići ono što bosanski muslimani žele – potpuna integracija BiH u evroatlantske saveze, čime bi se praktično eliminisao ruski uticaj u regionu.\nČinjenica da je prošlo gotovo 25 godina od potpisivanja Dejtonskog sporazuma i formulisanja dvoentitetskog principa BiH, bez rešavanja suštinskih problema u neodrživom sistemu, svedoči o neuspehu američkog eksperimenta na Balkanu. Bajdenova snažna podrška daljoj integraciji Balkana u NATO i EU verovatno će podstaći srbo-amerikance da glasaju za Trampa, mada je njihova zajednica manja od albanske i bošnjačke u SAD.\nIako pisma laskaju albanskoj i bošnjačkoj dijaspori, ostaju dva važna pitanja: koliko je izvesna Bajdenova pobeda i hoće li se njegove političke strategije ostvariti? Predvođen SAD-om, NATO je bio izuzetno uspešan u demontiranju Jugoslavije 1990-ih, ali geopolitička situacija je danas znatno drugačija. Rusija je 90-ih godina, pod vlašću nesposobnog Boris Jeljcina, bila samo senka nekadašnjeg Sovjetskog Saveza. Izvesno je da Rusija nije voljna da vojno interveniše u mogućim sukobima na Balkanu, ali sigurno će biti diplomatski i materijalno aktivnija nego što je bila nakon pada SSSR-a.\nPovrh toga, Bajden previđa zategnute odnose između Bošnjaka i Hrvata unutar Federacije BiH. Iako su nekada bili saveznici protiv Srba, Hrvati sada traže veću autonomiju koju bosanski Muslimani ne dopuštaju. Za to vreme, sve je veći broj zemalja koje povlače priznanje Kosova. Drugi eksperiment Vašingtona na Balkanu, Kosovo, posebno je problematično zbog razmera trgovine drogom i ljudima.\nUkoliko zaista pobedi na izborima, Bajdenova želja da Balkan postane bastion evroatlantske nadmoći, lišen ruskog uticaja, verovatno se neće ostvariti. Uprkos retorici o uspešnosti eksperimenata u BiH i na Kosovu, obe države imaju malo ekonomskih, infrastrukturnih i razvojnih perspektiva. Međutim, možda Bajden želi da ovi entiteti ostanu upravo takvi – kritične teritorije koje bi svakog trenutka mogle da eksplodiraju i pritisnu Srbiju.\nTagovi:Kosovo, Donald Tramp, BiH, Džo Bajden, Republika Srpska


Protest beogradskih taksista, "pojačan" asfaltiranjem ulica na najopterećenijim zonama, juče potpuno blokirao saobraćaj\nProtestna vožnja trajala od 12 do 15 sati. Hiljade građana peške prelazilo Brankov most i strogi centar. Neopisive gužve i na Gazeli i ostalim važnim saobraćajnicama\nVeći deo centra Beograda juče je bio blokiran između 12 i 15 sati zbog protestne vožnje koju su taksisti održali zbog neispunjavanja njihovih zahteva dogovorenih sa resornim ministarstvima u julu. Pored svakodnevnih velikih gužvi na svim prilazima centru, višesatni protest taksista bila je kap koja je prelila čašu. Znak da se sve urotilo protiv korisnika motornih vozila i javnog prevoza, bilo je i asfaltiranje ulica ekipa "Beograd puta" na prilazima Brankovom mostu, tako da je saobraćaj u prestonici juče bio potpuno paralizovan. Hiljade ljudi juče je dobar deo puta do svojih odredišta - prepešačio. Kolone građana mogle su se videti na Brankovom mostu, a veliki broj ljudi peške je morao da premosti deonicu od Terazija do Slavije.\nTaksisti su ovim protestom želeli da pruže podršku Vladi Srbije za amandman na Zakon o prevozu u drumskom saobraćaju kojim se predviđa ograničenje broja taksi vozila u gradovima. Dodatni gnev taksista izazvalo je protivljenja poslanika Srpske radikalne stranke amandmanima kojima se lokalnim samoupravama omogućuje određivanje broja taksi vozila, kao i optužbe koje su poslanici ove stranke za skupštinskom govornicom izrekli na njihov račun.\nSkupština prihvatila zahteve taksista?\nPoslanici Skupštine Srbije završili su raspravu o brisanju jednog člana Zakona o prevozu u drumskom saobraćaju, čime se vraća mogućnost opštinama i gradovima da sami utvrđuju broj taksi prevoznika na svojoj teritoriji. Prema mišljenju radikala, novim rešenjem se krše ustavom zagarantovana prava na rad i otvara široka mogućnost mitu i korupciji. Oni smatraju da će doći do podmićivanja nadležnih službenika ili do toga da će taksisti morati da pristupe lokalnim vladajućim strankama. Ministar Velimir Ilić smatra da je ovo ograničenje predloženo zbog anarhije koja vlada u mnogim gradovima, kao i da je inicijativa za ovo ograničenje potekla upravo od njih.\nProtestna kolona od nekoliko hiljada taksista prvu blokadu je napravila oko 12 sati na Terazijama, u potpunosti zaustavljajući saobraćaj. Jake policijske snage zatvorile su Ulicu kralja Milana, ne dozvoljavajući protestnu vožnju pored zgrade Skupštine Srbije. Saobraćajna policija je taksiste preusmerila prema Saveznoj skupštini i dalje u Ulicu kneza Miloša, gde se kolona ponovo zaustavila. Razlog ovog zaustavljanja bile su dodatne konsultacije predstavnika taksista sa predstavnicima vlade i Skupštine Srbije.\n- Imamo punu podršku Predraga Markovića, predsednika Skupštine, i Velimira Ilića, koji su nam obećali da će naši zahtevi biti usvojeni. Interesi taksista su narušeni i moramo da reagujemo - rekao je Milivoje Armuš, predsednik "Beotaksija", obećavši da će taksisti biti na ulici i kad se bude glasalo o amandmanima. Armuš, i Aleksandar Bijelić, predsednik "Žutog taksija", pozvali su kolege da nastave protestnu vožnju ka Zemunu i sedištu Srpske radikalne stranke, zahtevajući da im čelnici ove stranke objasne zašto tako govore protiv njih.\nUprkos pozivu da nastave vožnju, jedan deo taksista je bio protiv toga, želeći da ostane u centru grada i nastavi blokadu dok njihovi zahtevi ne budu usvojeni. Vožnja je ipak nastavljena Ulicom admirala Geprata ka Brankovom mostu, bulevarima Mihajla Pupina i Nikole Tesle, ka Karađorđevom trgu i centralnim ulicama Zemuna. U centru Beograda nastao je pravi kolaps, pošto je začelje protestne kolone bilo tek na Terazijama kada su oni na njenom pčetku već stigli do zgrade SIV-a.\nU Zemunu su taksisti razgovarali sa Aleksandrom Vučićem, generalnim sekretarom Srpske radikalne stranke, koga su zatekli na ulici kada je kretao u Bijeljinu.\n- Niko nema pravo da sve ovo upotrebljava u političke svrhe. Pozivamo vas da uredimo taksi službu u celoj Srbiji. Moramo da uvažavamo stručne institucije, kao što je Fakultet tehničkih nauka u Novom Sadu, koji je radio studiju o taksi prevozu u Beogradu i procenio potreban broj taksista - rekao je Armuš obraćajući se Vučiću. Generalni sekretar Srpske radikalne stranke taksistima je uzvratio rečima da imamo Ustav koji se ne sme kršiti i da se ne može ograničavati pravo na rad.\n- U Skupštini Srbije imamo predlog drugih stranaka koji će biti usvojen i bez nas. Spremni smo da u svako doba razgovaramo s vama, da čujemo vaše zahteve i da onda kažemo šta mislimo - rekao je Vučić.\nAleksandar Bijelić, predsednik "Žutog taksija", bio je iznenađen neobaveštenošću Aleksandra Vučića.\n- Do sada smo imali mnogo sastanaka o ovim zahtevima. Želimo da imamo konsenzus svih zainteresovanih o ovom problemu, a politika nas ne interesuje. Bili smo isprovocirani nastupom poslanika vaše stranke, jer stvarate ružnu sliku o nama. Mi ne štitimo nijednog taksistu koji je nepošten - rekao je Bijelić. Iako je jedan deo od nekoliko desetina taksista koji su prisustvovali ovom razgovoru tražio da se Vučić izjasni o njihovim zahtevima, dogovoreno je da poslanička grupa SRS-a primi delegaciju taksista danas u 9 sati.\nRadovi napravili gužvu\nRadovi koje je u ranim jutarnjim satima u Ulici Mihajla Pupina započeo "Beograd put" i oni koje je započeo "Beogradski vodovod i kanalizacija" na uglu Bulevara kralja Aleksandra i Batutove ulice, izazvali su jučerašnje saobraćajne gužve.\n- U jutarnjim satima došlo je do izmena na liniji 95 zbog asfaltiranja na Novom Beogradu, a zbog radova u Bulevaru kralja Aleksandra, umesto tramvaja, uvedene su autobuske linije koje su vozile do Vukovog spomenika - rekli su u dispečerskom centru GSP-a. Kako su rekli dispečeri gradskog prevoznika, "Beograd put" nije prijavio radove, pa je došlo do saobraćajnog haosa. Kasnije je saobraćajna policija preusmeravala saobraćaj iz Bulevara Mihajla Pupina u levu traku u smeru grada, a vozila iz Milentija Popovića prema Starom savskom mostu. Iako dispečeri tvrde da im radovi nisu na vreme prijavljeni, u gradskoj Direkciji za puteve to demantuju.\n- To nije tačno! Kao i za sve druge radove, i ovaj put obavešteni su uprava Saobraćajne policije, opština u kojoj se izvode radovi, Sekretarijat za informisanje, Direkcija za javni prevoz i Gradsko saobraćajno preduzeće "Beograd" - izjavio je Aleksandar Radojičić, direktor Direkcije za puteve.\nB. R - N. Č.\nZa bogate skuplje, za ostale jeftinije\nSinoć u Beogradu: Beogradski Brodvej u crvenom plišu\nRipanjci dobili put\n113 leta GSP\nPeticija za tezge\n"Galenika" poklonila lekove socijalnim ustanovama\nGradske vesti: Gluvi telefoni u Hitnoj


Poslovno Jutro, 02.08.2018.\nUdruženje za razvoj preduzetništva iz Niša, u saradnji s NALED-om, organizovaće u septembru „Mesec paušalaca“.\nTokom ovog meseca, svi preduzetnici u Srbiji, njihove asocijacije, predstavnici relevantnih institucija i stručna javnost biće pozvani da ponude rešenja za unapređenje sistema paušalnog oporezivanja.\nKako se navodi u saopštenju, preporuke će biti prikupljene putem sajta www.jpd.rs na okruglim stolovima i drugim kanalima komunikacije predviđenim javnom kampanjom u okviru četvorogodišnjeg Projekta javno-privatnog dijaloga za razvoj.\nProjekat finansira Američka agencija za međunarodni razvoj (USAID), a sprovodi NALED od početka 2018.\n– Cilj javnih konsultacija jeste da uključimo sve relevantne strane u predlaganje reforme, posebno one na koje se reforma odnosi. Sigurni smo da ćemo samo tako doći do najboljih rešenja, koja će podstaći preduzetništvo i legalno poslovanje, smanjiti birokratiju i administrativno opterećenje privrede i države i obezbediti povećanje broja preduzetnika. Raduje nas veliko interesovanje javnosti i očekujemo mnogo dobrih predloga iz različitih sektora, građana i svih zainteresovanih strana. Drago nam je što smo već postigli prvi cilj – izmena propisa se neće desiti po hitnom postupku i bez adekvatne javne rasprave – izjavio je Milivoje Jovanović ispred Udruženja za razvoj preduzetništva i nevladine organizacije ENECA koja je pomogla da oko 2.500 preduzetnika u Srbiji otpočne posao.\nUdruženje za razvoj preduzetništva i NALED podsećaju da su početkom juna pokrenuli prve javne konsultacije u okviru Simpozijuma organizacionih nauka na Zlatiboru.\nNa okruglom stolu koji je okupio studente, IT-evce, paušalce, preduzetnike, stručnjake i predstavnike državnih institucija identifikovano je da su ključni nedostaci postojećeg sistema komplikovana administracija, nejasni kriterijumi za utvrđivanje poreza, nepredvidivost troškova i podložnost zloupotrebama. Prvi predlozi već su se našli u javnosti, ali se javne konsultacije nastavljaju u okviru „Meseca paušalaca“.\n– Ono što želimo da postignemo je da paušalci ne čekaju mesecima na rešenje o visini poreza i doprinosa koje treba da plate već da to rešenje dobiju odmah. Želimo da im se omogući da plaćaju poreze i doprinose na jedan račun i sa jednom uplatnicom umesto sa četiri, da u realnom vremenu dobijaju elektronske potvrde o izmirenju poreza, da imaju neprekidno pravo na zdravstveno i penziono osiguranje kao i da se onima koji prihoduju manje od minimalne zarade, smanji poresko opterećenje – ističe Jelena Bojović, direktorka za regulatornu reformu NALED-a.\n„Mesec paušalaca“, kako istiću, biće prilika da se kroz otvorenu diskusiju pronađu najbolji načini da se premoste slabosti sistema paušalnog oporezivanja i dođe do rešenja kojim će biti zadovoljne sve strane (preduzetnici, zaposleni i država) i koji će uvažiti specifičnosti različitih delatnosti.\nDama koja može sve što hoće - Gordana Šovljanski (6106)\nKako je Gvinet Paltrou napravila imperiju od 250 miliona dolara (990)\nMeđunarodno istraživanje lociralo dve najveće prepreke za razvoj mikro i malih preduzeća u Srbiji (437)\nTakmičenje za najbolje srpske inovacije (416)\nPoziv preduzetnicima da registruju svoju delatnost u APR-u elektronskim putem (385)\nSto miliona dinara za razvoj ženskog inovacionog preduzetništva (378)\nPreko 90% preduzetnika smatra da je potrebno snižavanje stope oporezivanja zarade (375)\nNovih 20 miliona evra od EBRD-a za podršku preduzetnicima (369)\nPočetnici u biznisu oslobođeni od poreza u prvoj godini poslovanja (367)\nOsnovano 1.400 firmi čiji su vlasnici mlađi od 35 godina (367)


Dan ovčarstva 7. maja u Kragujevcu – Portal NAŠE SELO\nPosted on April 9, 2022 April 12, 2022 Author Sonja Cvetković\tComment(0)\n„Dan ovčarstva“ održaće se 7. maja u Kragujevcu na Šumadijskom sajmu obaveštavaju iz Udruženja odgajivača ovaca Srbije (UOOS).\nUdruženje poziva sve odgajivače da prisustvuju jedinoj manifestaciji u Srbiji posvećenoj ovčarstvu.Pripremljen je vrlo bogat program. Od edukacije, predavanja do upotrebe vune, štavljenja kože, slikanja na štavljenjoj koži i izložbe rasnih grla.\nTakodje, biće organizovano je takmičenje u više kategorija. Takmičari će se nadmetati u pripremi najboljeg jagnjećeg pečenja, kuvanju ovčijeg gulaša, šišanju ovaca…\nOrganizatori su obezbedili vredne nagrade za prva tri mesta.\nTagged dan ovčara, kragujevac, ovčari, ovčarstvo\nKako do oznake geografskog porekla\nPoljoprivrednici, preduzetnici, predstavnici malih i srednjih preduzeća i svi zainteresovani imaće priliku da 7. oktobra u 18 časova prisustvuju besplatnim onlajn obukama „Zaštita geografskog porekla prehrambenih proizvoda“. Obuku organizuje agencija Smart IPARD iz Novog Sada u sklopu programa Nemačke razvojne banke KfW i švajcarske kompanije BFC – Razvoj finansijskog sistema u ruralnim područjima Srbije (SRFP) a pomažu poljoprivrednicima i […]\nPožar progutao 20 hektara šume\nPosted on September 16, 2020 September 23, 2020 Author Sonja Cvetković


GARANT ENERGETSKE STABILNOSTI Zdravković: Brojni benefiti "Turskog toka" za cijeli region - Srpskainfo\nEnergetičar Miloš Zdravković izjavio je povodom puštanja probnog gasa kroz cijevi "Turskog toka" položene u Srbiji da su brojni benefiti od tog gasovoda, ali da je najveći energetska stabilnost Srbije.\nFOTO: NENAD MIHAILOVIĆ/RAS SRBIJA\nTo je dvosmjerni gasovod kojim gas može da se kreće iz pravca Bugarske ka Mađarskoj i obrnuto. To je važno zbog energetske bezbjednosti, ne samo Srbije, već umrežavanja cijelog regiona zapadnog Balkana sa gasnim instalacijama – rekao je Zdravković.\n– Na teritoriji Srbije ostalo je da se uradi još jedna kompresorska stanica. Ona će sigurno biti završena do juna, a potrebno je da se završe i dvije takve stanice na teritoriji Bugarske. Međutim, pritisak gasa u cijevima koje su položene na trasi “Turskog toka” je dovoljno veliki da gas može da prođe iz Bugarske ka Srbiji i da u Pančevu već može da se koristi za potrebe gasne elektrane, odnosno za pravljenje struje i toplotne energije – rekao je Zdravković za “Sputnjik”.\nSAD tvrde: Gasovod “Sjeverni tok 2” je loš posao, namijenjen podjeli Evrope\nMapa nezaposlenosti na zapadnom Balkanu: Radna mjesta TEŠKO POGOĐENA PANDEMIJOM\n– U Pančevu će se proizvoditi četiri odsto struje ukupno proizvedene u Srbiji, uz to će se snabdijevati toplotnom energijom rafinerija i svi njeni pogoni. Sa punim kapacitetom “Turskog toka” to će biti moguće uraditi u blizini Beograda, Novog Sada, Niša i Kragujevca. Kada se proizvodi struja, nusproizvod je toplotna energija koja se koristi uz velike industrijske, odnosno, poslovno-stambene centre – objasnio je Zdravković.\nPredsjednik Srbije Aleksandar Vučić izjavio je danas da je probni gas već prošao kroz “Turski tok” u Srbiju i da će u srijedu, 30. decembra, zvanično biti pušten u rad novi gasovod od Bugarske do Mađarske granice.\nBiznis BalkanGasifikacijaGasovodTurski tok\nPROLAZI ISPOD RIJEKE Završena izgradnja dionice gasovoda Slobodnica - Brod\nPOTPISAN SPORAZUM O GASIFIKACIJI SRPSKE Vrijednost magistralnog gasovoda od Bijeljine do Banjaluke oko 125 miliona evra\nErdogan o projektima u BiH: Nema prepreka za izgradnju gasovoda\nRAD NA GASOVODU U PUNOM JEKU Peskov: Sankcije SAD zbog Sjevernog toka 2 su KAUBOJSKI NAPAD


Povodom završetka obeležavaja 180 godina francusko-srpskih diplomatskih odnosa u Ambasadi Francuske održan je prijem, kome su prisustvovali predstavnici Vlade Srbije, diplomatskog kora i društvene zajednice.\nU obraćanju zvanicama ambasador Francuske u Srbiji Žan-Luj Falkoni je istakao da su odnosi dve zemlje uspostavljeni davno pre 1839. godine, još u Srednjem veku, u srećnim okolnostima venčanja Jelene Anžujske i srpskog kralja Uroša I,1245. godine.\n«Neću se vraćati na brojne značajne događaje, koji su obeležili zajedničku istoriju, a među najznačajnijima je bratstvo po oružju tokom Velikog rata. Tokom cele ove godine naša Ambasada – ali i Ambasada Srbije u Parizu – oživele su prošlost, kroz članke u štampi, predavanja, a stavljen je na raspolaganje i dokumentacioni materijal koji je podstakao istraživački rad», rekao je ambasador Falkoni.\n« Taj zajednički istraživački rad vezan za diplomatske odnose ima svoj značaj, jer osnaženi tom zajedničkom prošlošću, možemo spokojno gledati ka budućnosti«, naveo je francuski ambasador i dodao da je predsednik Republike Francuske Emanuel Makron to i rekao u svom govoru u julu prošle godine na Kalemegdanu « zahvalnost Francuske prema Srbiji i Srbije prema Francuskoj… nije samo sposobnost da se vidi i poznaje naša zajednička prošlost. To je obećanje koje je okrenuto budućnosti, obećanje o tome da nikada ne treba zaboraviti herojstvo onih koji su prihvatili da žrtvuju svoju sadašnjost za našu budućnost ».\n« Srdačna poseta predsednika Republike je neosporno reafirmisala želju Francuske da se vrati na Balkan, ali još više u Srbiju i da ojača naše bilateralne političke, ekonomske odnose, ali i odnose u oblasti kulture i nauke. Mi to vidimo svaki dan, kroz sve aktivnosti naše Ambasade i svih Francuza koji žive u Srbiji ili su samo u poseti, ministara, umetnika, glumaca, preduzetnika, gradonačenika », naglasio je ambasador Falkoni.\nOn je istakao da Francuska podržava evropsku budućnost Srbije. « Ponovna izrada metodologije proširenja ima za cilj da se garantuje građanima Srbije i Evrope konkretna dobrobit evropske integracije prilikom svake nove etape tog približavanja. Možete da računate na Francusku i na našu Ambasadu da bude uz vas u tom evropskom izboru », naveo je ambasador Falkoni, koji je obraćanje zvanicama završio rečima » Živela, Srbija, Živela Francuska, Živela Evropa ».


Univerzitet Crne Gore od Vlade traži 25 miliona eura | Aktuelno\nUniverzitet Crne Gore od Vlade traži 25 miliona eura\nZahtjev će biti dostavljen Ministarstvu prosvjete, nauke, kulture i sporta i Ministarstvu finansija u propisanoj formi\nZahtjev Univerziteta Crne Gore za budžetskim sredstvima za 2022. godinu prema Vladi, u ukupnom iznosu od 25.534.603 eura, utvrđen je danas na sjednici Upravnog odbora.\nPredsjednica Upravnog odbora Rajka Glušica kazala je da je zahtjev zasnovan na osnovu zasebnih projekcija planiranih primitaka i izdataka 22 organizacione jedinice Univerziteta i Studentskog parlamenta, za 2022. godinu, a u skladu sa Pravilima za izradu finansijskog plana i kapitalnog budžeta.\nZahtjev će biti dostavljen Ministarstvu prosvjete, nauke, kulture i sporta i Ministarstvu finansija u propisanoj formi.\n„Najveći dio budžeta odnosi se na izdatke za pokrivanje bruto zarada i doprinose (20.011.677,54 eura), te na naknade spoljnih saradnika i kliničara koje iznose 1.625.591.25 eura. Dakle, da bi se nastavni proces neometano odvijao potrebno je obezbijediti 21. 637.268,79 eura, u skladu sa zaključenim ugovorima o radu i ugovorima o angažovanju i ostalih tokom 2022. godine“, objasnila je Glušica.\nNa današnjoj sjednici, usvojen je i Predlog Senata UCG za upis 1.960 kandidata na dvogodišnje budžetske master studije UCG za studijsku 2021/22. godine, uključujući i predlog broja studenata za upis na dvogodišnje master studije Medicinskog fakulteta – Fizioterapija (20) i Zdravstvena njega (20), pod uslovom da se postupak akreditacije i izdavanja licence za navedene studijske programe završi do raspisivanja konkursa.\nPored razmatranja raspolaganja imovinskim pravima na Univerzitetu Crne Gore, danas je usvojen i Predlog Finansijskog plana Univerzitetskog sportsko-kulturnog centra.\nTakođe, dato je ovlašćenje Mašinskom fakultetu za preduzimanje pravnih radnji za produženje roka važenja činidbene garancije kao garancije za dobro izvršenje posla po Ugovoru zaključenim sa Ministarstvom saobraćaja i pomorstva. Riječ je o ugovoru koji se odnosi na obavljanje poslova homologacije vozila za tip vozila i izdavanje sertifikata o homologaciji za pojedinačno vozilo shodno Pravilniku o tehničkim zahtjevima za vozila koja se uvoze ili prvi put stavljaju na tržište u Crnoj Gori.\nKada je riječ o kadrovskim pitanjima, konstatovan je i početak mandata člana Upravnog odbora, Dijane Vučković, iz reda predstavnika akademskog osoblja sa akademskim zvanjem.


Nacionalna služba za zapošljavanje - Vesti - Preko 600 slobodnih radnih mesta na Sajmu zapošljavanja u Nišu \nPreko 600 slobodnih radnih mesta na Sajmu zapošljavanja u Nišu\nNiš | Vest, Događaj, datum objave: 23. април 2018.\nU Oficirskom domu u Nišu, u organizaciji Grada Niša i Nacionalne službe za zapošljavanje - Filijale Niš, održan je Prolećni sajam zapošljavanja. Sajam je obeležila dobra posećenost i i veliko interesovanje posetilaca od prvih jutarnjih časova.\nSajam su obišli direktor Nacionalne službe za zapošljavanje Zoran Martinović, gradonačelnik Niša Darko Bulatović, direktor Filijale Niš NSZ Boban Matić i zamenica direktora Nataša Stanković sa saradnicima.\n„Od početka godine do sada je na sajmovima zapošljavanja u Srbiji ponuđeno oko 8.000 slobodnih radnih mesta, što je zaista odličan broj, imajući u vidu da je za celu prošlu godinu na sajmovima bilo ukupno ponuđeno oko 15.000 radnih mesta. Ovaj podatak svakako ohrabruje i uz ostale mere aktivne politike zapošljavanja, za koje je ove godine izdvojeno najviše sredstava u poslednjih 5 godina, možemo da očekujemo dobre rezultate“, istakao je ovom prilikom direktor NSZ Zoran Martinović.\n„Ohrabruje to što kada je Niš u pitanju u poslednje vreme preovladavaju lepe vesti o smanjenju nezaposlenosti, otvaranju novih kompanija i o tome koliko će koja kompanija da zaposli radnika, za razliku od nekih prethodnih vremena, kada je glavna tema bila koja će se firma zatvoriti i koliko će ljudi ostati bez posla“, kazao je gradonačelnik Niša Darko Bulatović.\nKoliko se situacija u Nišu promenila, ilustrovao je podacima Boban Matić, direktor niške filijale NSZ.\n„U poređenju sa istim periodom pre 3 godine, u Nišu je broj nezaposlenih na evidenciji smanjen za 26%. Očekujemo nastavak ovog pozitivnog trenda na tržištu rada, a pored programa i mera aktivne politike zapošljavanja finansiranih iz budžeta republike Srbije, u maju ili junu očekujemo i javne pozive za programe i mere finansirane sredstvima lokalnih samouprava,“ istakao je Matić.\nNa sajmu je ponuđeno preko 600 slobodnih radnih mesta, a traženi su: diplomirani inženjeri mašinstva, elektronike, arhitekture, menadžeri prodaje, menadžeri proizvodnje, diplomirani ekonomisti, diplomirani pravnici, dizajneri, tekstilni inženjeri, krojači, tekstilni tehničari, kuvari, konobari, prodavci, vozači, magacioneri, itd.\n„Predstoji nam porast tražnje i povećanje obima proizvodnje, tako da su nam potrebni dodatni radnici koje moramo da angažujemo što pre. Do sada smo prikupili veliki broj radnih biografija, tako da će nam ovo učešće na sajmu svakako biti od kristi“, istakla je Marina Marinković, menadžer opštih i kadrovskih poslova u „Niškoj pivari“, kompaniji koja je nakon uspešne privatizacije prošle godine ponovo krenula sa radom.\nLep dan i odlična ponuda poslova učinili su da ovaj sajam bude izuzetno dobro posećen.\n„Predala sam CV na 4 mesta, pa ćemo videti. Inače sam prehrambeni tehničar sa dobrim iskustvom, imam bogatu radnu bigrafiju, tako da se nadam da neću dugo čekati na novo zaposlenje“, kaže sa optimizmom Jelena K.


Alba u Barseloni još pet godina | Herceg Televizija Trebinje\nAlba u Barseloni još pet godina\nFudbaler Barselone Đordi Alba produžio je ugovor do juna 2020. godine, saopštio je novi šampion Španije.\nAlba je postigao dogovor sa katalonskim klubom, a novi ugovor potpisaće u narednih nekoliko dana.\nKlauzula za otkup ugovora 26 - godišnjeg lijevog beka iznosi 150 miliona evra.\nAlba je u Barselonu došao 2012. iz Valensije i do sada je za klub sa "Nou Kampa" odigrao 113 utakmica i postigao sedam golova.\nZa reprezentaciju Španije odigrao je 33 utakmice i pet puta se upisao u listu strijelaca.


REFERENDUM: Vučić neće pritiskati Republiku Srpsku | Herceg Televizija Trebinje\nREFERENDUM: Vučić neće pritiskati Republiku Srpsku\nIzvor: sputniknews.com | Foto: Sputnjik/Tanjug | Datum:05.11.2015.\nSrbija neće ni na koji način pritiskati Dodika da odustane od zahteva da se uspostavi red u pravosuđu BiH i da ima referendum kao mehanizam kojim bi se izvršio pritisak, tvrde analitičari. Srpski premijer je u sarajevskim političkim krugovima naišao na iskren prijem, dodaju bosanski političari.\nVučić je bio u pravu. Oni koji su ga u Srebrenici gađali kamenjem, u Sarajevu su ga dočekali aplauzom. Poseta srpskog premijera Aleksandra Vučića Sarajevu rezultirala je nizom potpisanih dokumenta i usmenih dogovora, počev od međusobne podrške na putu ka EU, pa do izgradnje dalekovoda i puta.\nO Vučićevoj poseti Sarajevu, ali i o referendumu, u medijima se oglasio i predsednik Republike Srpske Milorad Dodik. On je istakao da neće odustati od referenduma o radu Tužilaštva i Suda BiH, niti od ideje da Republika Srpska učini sve da demokratskim sredstvima povrati izgubljene nadležnosti, koje joj po izvornom Dejtonskom sporazumu pripadaju. U istom tonu, Dodik je povodom zajedničke sednice Vlade Srbije i Saveta ministara BiH rekao da Srbija nastoji da afirmiše regionalnu saradnju, ali da je odabrala pogrešnog partnera u tim razgovorima.\nZa srpskog premijera ova sednica je važna da u budućnosti ne bismo pronalazili neprijatelje tamo gde imamo prijatelje. Veliki pažnju privukle su Vučićeve reči da je za Srbiju važna BiH. Ne samo zbog Republike Srpske, koju voli, nego i zbog toga što u regionu ne može da ima važnijeg partnera od BiH. Ipak, osnovna poruka Vučićeve posete Sarajevu je da ćemo „uspeti da zadržimo mir i stabilnost“, a da će Srbija i BiH biti motor promena i napretka.\nDragomir Anđelković, politički analitičar, za Sputnjik kaže da ova poseta može da opusti odnose pre svega između srpskih političara koji su na vlasti u Sarajevu i vlasti u Banjaluci.\n„Znači ona na tom nivou može da relaksira odnose, jer je glavni faktor koji je problematičan za RS podvojenost, pošto je 50 odsto političke snage RS u koaliciji na nivou bosansko-hercegovačke konfederacije, dok preostalih 50 odsto predstavlja glasače vlasti u RS“, objašnjava Anđelković.\n„Bilo je mnogo pokušaja da se Dejtonski sporazum suspenduje, ali ništa se nije postiglo. Međutim, ova situacija je jako teška i zato Vučićeva poseta sama po sebi i sastanak sa rukovodstvom BiH ne znače mnogo. Ali, ako se sa srpskim delom bude komuniciralo kako treba, to će biti faktor ozbiljne relaksacije odnosa i prebacivanja iz sfere koja može da ugrozi Republiku Srpsku na normalne partijske podele“, veruje Anđelković.\nPojedini bosanski mediji spekulisali su kako bi Vučićeva poseta mogla da bude iskorišćena za pritisak na RS da odustane od najavljenog referenduma. Anđelković smatra da su tu stvari čiste, i podseća da je Dodik rekao da, ako se stvari vrate na izvorni Dejton, koji ne predviđa Tužilaštvo i Sud BiH, referenduma neće ni biti, ali i da je spreman na kompromis.\nOn dodaje da Dodik drži otvorena vrata da se odustane od referenduma, ali da je neophodno naći neki kompromis.\n„S druge strane, nema nikakvog nagoveštaja da ima spremnosti na kompromis. Mislim da će Vučić pre insistirati da se proces nastavi, da se možda referendum ne održi u ovom momentu, ali da se otpočnu pregovori, odnosno da druga strana bude spremna za pregovore, pa da se vidi šta će se postići. Ali ne verujem da će Srbija na bilo koji način pritiskati Dodika da odustane od zahteva da se uspostavi red u pravosuđu BiH i da ima referendum kao mehanizam kojim bi bio izvršen pritisak. Srbija je verovatno za to da se kupi vreme“, kaže Anđelković.\nZamenik predsedavajućeg Predstavničkog doma Parlamentarne skupštine BiH Mladen Bosić rekao je posle Vučićeve posete Sarajevu da je njegov dolazak izuzetno važna poruka za sve u BiH.\n„Mislim da imamo slične stavove, jer mi tvrdimo da je politička stabilnost u regionu i u Republici Srpskoj nacionalni interes Srpske i Srba u ovom trenutku“, izjavio je Bosić i dodao da je posebno bilo lepo slušati himnu „Bože pravde“ ispred zajedničkih institucija BiH, u centru Sarajeva.\nBosić je dodao da današnja zajednička sednica Vlade Srbije i Saveta ministara BiH ni u kom slučaju nije na štetu Republike Srpske, koja od toga može imati samo korist, pogotovo kako Srbije bude dalje jačala i sticala sve veći broj prijatelja.\nPrema njegovim rečima, poruke iz Sarajeva su danas pozitivne, a Vučić je u sarajevskim političkim krugovima naišao na iskren prijem.


Novi model automobila, i to električni, čija je proizvodnja u Kragujevcu danas najavljena za 2024. godinu, svetska je vest u automobilskom svetu, a za Srbiju bi mogla da znači velike promene\nPrintscreen/Youtube/CARWP by Jonathan Machado Profimedia\nSrbija bi sredinom 2024. godine trebalo da postane jedna od ne tako mnogo zemalja u svetu u kojima se prave električni automobili. To je danas dogovoreno u Beogradu, gde se sastala delegacija srpskog državnog vrha i top menadžmenta „Stelantisa“, četvrtog po veličini proizvođača automobila na svetu.\nReakcije na tu vest su u velikoj meri pozitivne, i sagovornici 24sedam ističu da dugo nije bilo tako važne vesti iz Srbije, a koja ima svetski značaj. Važnost za samu Srbiju bi mogla biti još veća, jer pored pravljenja jednog od proizvoda najviše tehnološke složenosti, podrazumeva i velike promene u celoj državi, društvu, pa i ličnim stavovima pojedinca.\n- To je odlična stvar, i što se tiče proizvodnje električnih automobila i ekonomije Srbije, ali još više ekologije i elektrifikacije, jer tako se približavamo razvijenom svetu. Možda će sam automobil biti 2024. godine, realnije je 2025, ali to ne znači da moramo da čekamo još dve-tri godine već sad možemo da krenemo ozbiljno u pravljenje infrastrukture za vožnju na struju. Mislim da tu država može sada mnogo da učini, kada ima impuls od takvog partnera kao što je „Stelantis“, ali i neke obaveze koje takva proizvodnja i investicija same države podrazumeva – kaže za 24sedam Borjan Vučković iz Vozimnastruju.rs.\nNova elektrifikacija Srbije\nOn ističe da će to svakako značajno popraviti situaciju u vezi sa prodajom vozila na struju u Srbiji, kako novih, tako i polovnih, ali i pokrenuti novu "elektrifikaciju“ zemlje.\n- To je imala, recimo, Nemačka, kada je počela izgradnju mreže. I tamo su se pitali da li će to moći i koliko brzo, a pokazalo se, kada se ozbiljno radi, da može da se ima električni punjač na gotovo svakoj pumpi i velikom broju javnih mesta. Siguran sam da će izgradnja mreže početi pre pojavljivanja prvog e-automobila iz Kragujevca – ističe Vučković, čija je firma „Židou Centro Balkan“ ekskluzivni distributer za region elektrovozila istoimene kineske marke iz grupacije „Geely Holding“ (vlasnik „Volvoa“ i „Lotusa“, partner „Dajmlera“...).\nDa je električni automobil iz Kragujevca lepa vest koja mora da obraduje svakog u ovoj zemlji, smatra i jedan od najupućenijih ljudi u automobilsko tržište Petar Živković, generalni sekretar Asocijacije automobilskih novinara Srbija.\nŠta pouzdano znamo o novom modelu\nKakav će automobil „Stelantis“ praviti u Srbiji, tek će se videti, a ono što se trenutno zna je da će se u Kragujevcu od sredine 2024. godine proizvoditi električni automobil, kako je to naveo predsednik Vučić, „za srednju klasu“.\nIzvršni direktor „Stelantisa“ Tavares je kazao da će ta grupacija u kragujevačkoj fabrici instalirati novu platformu za električna vozila za proizvodnju kompaktnih vozila iz automobilske A, B i C kategorije. Taj model će biti jedan od najmanje 75 novih e-automobila koje će grupacija početi da proizvodi do 2030. godine (kroz program „Dare Forward 2030“), od čega će 50 biti poreklom iz Evrope.\nDo kraja 2023. godine ide tranzicioni period, a od početka 2024. finalizacija proizvodnje. U modernizaciju fabrike i prilagođavanje proizvodnji e-vozila uložiće se 190 miliona evra, od čega će Srbija dati 48 miliona evra.\n- To je dobra vest ne samo za radnike u fabrici u Kragujevcu, koji su dugo bili „ni tamo, ni ovamo“, već i za državu koja će se ponovo pozicionirati u svetu kao proizvođač automobila, industrije koja vuče mnoge druge. Među malo upućenijima se znalo da tu mora da se pravi električni automobil, jer klasične više niko ne razvija, i sada svi moramo da se prilagodimo tome. „Stelantis“ je kao grupacija uhvatio poslednji voz za elektrifikaciju, drugi su daleko odmakli, a sa njim i mi – objašnjava Živković za 24sedam.\nOn ističe da planirana sredstva od 190 miliona evra nisu mala, kao što možda nekome izgleda.\n- Srećom, mi imamo i fabriku i ljude koji samo treba da se prilagode proizvodnji električnih automobila. Danas je takva proizvodnja mnogo jeftinija jer se proizvođači grupišu i prave različite modele na jednoj istoj platformi. Zbog toga, u principu, ne mora da znači ni da ćemo praviti „fijate“ jer u "Stelantisu" su i „pežoi“, „krajsleri“ i „sitroeni“. Za proizvodnju kola na struju, doduše, treba manje ljudi nego za klasične automobile, ali koliko će radnika raditi u Kragujevcu zavisi pre svega od toga kako se automobil bude tražio na tržištu – napominje Živković.\nDrugi nedostatak uvođenja električnog automobila, osim potencijalno manjeg broja potrebnih radnika, jeste to što e-automobili imaju upola manje delova. Na primer, električni motor ima 20 pokretnih delova, a klasičan sa unutrašnjim sagorevanjem čak 2.000.\nA to znači i mnogo manje posla za prateću industriju komponenata, koja je poslednjih desetak godina znatno izrasla u Srbiji i predstavlja značajnu izvoznu snagu.\nNakon današnjeg sastanka u Beogradu potpisan je i Ugovor o dodeli sredstava podsticaja između Ministarstva privrede i „Fijat Krajsler Automobili Srbija“, koji su parafirali ministarka privrede Anđelka Atanasković i izvršna direktorka FCA Srbija i direktorka globalne korporativne kancelarije kompanije „Stelantis“ Silvija Berneti.\n- To ne bi trebalo da je nesavladiv problem, jer i oni imaju dve godine da se prilagode i počnu da prave nešto što će biti potrebno "Stelantisu“. I ne samo oni, već bi mogli da se pojave domaći proizvođači punjača za automobile, delova za kućne i javne mreže i sl. Veoma je blizu 2030. godina, koja se smatra prekretnicom, od kada će se praviti samo električni automobili – ističe Živković.\nDa je vest načelno dobra, ali da je treba uzeti „sa zrnom soli“, smatra Ljubodrag Savić, profesor ekonomike proizvodnje na Ekonomskom fakultetu Beogradskog univerziteta.\n- Nijedan profesor ekonomije ili ekonomista neće reći da najava otvaranja fabrike električnih automobila nije odlična vest. Ali treba imati u vidu da se ne radi, barem ne još, o potpisanom ugovoru, već o dogovoru. Treba sačekati da vidimo šta će biti za dve godine, jer sa „Fijatom“ se dosad nismo mnogo proslavili i mnogo nas je od 2009. godine kao državu koštalo da sklapamo italijanske delove. Doduše, nismo ni u poziciji da mnogo biramo investitore, pa se nadamo najboljem – kaže Savić.\nautomobili Fijat Krajsler Automobili kragujevac električni automobili vozila na struju Stelantis


Obitelji iz sela Žač na Kosovu traže pomoć Crne Gore\nUdruženje Crnogoraca Kosova i Savez udruženja raseljenih, izbjeglih i prognanih uputili su Skupštini Crne Gore zajedničku inicijativu, kojom se traži da parlamentarna delegacija posjeti crnogorske povratnike u selu Žač, u općini Istok.\nInicijativa je poslata kabinetu predsjednika Skupštine Ranka Krivokapića, kao i svim poslaničkim klubovima.\nKao termin posjeta predložen je 2. oktobar, kada će u Žaču biti prisutni predstavnici ta dva udruženja, kao i Udruženje Crnogoraca Kosova iz Prištine.\nU inicijativi se ukazuje da je položaj 30 crnogorskih porodica, koje su se vratile u Žač, dramatično težak. I dalje žive u šatorskom naselju, a svakodnevno im se prijeti oružjem ili verbalno, kaže se u saopćenju.\nPodsjeća se da su se porodice u Žač vratile u martu ove godine, kao i da su se dva puta službenim apelima obraćali za pomoć predsjedniku i premijeru Crne Gore i tražili prijem kako bi izložili svoje probleme, ali im do danas nije odgovoreno.


Uljarević: "U rebusu stabilokratije i crnogorski politički akteri"\nSrijeda, 08.11.2017 | 14:47\nU tom rebusu se, kako je navela, nalaze i crnogorski politički akteri.\n„Vlast i opozicija u Crnoj Gori se udaljavaju od dijaloga, koji bi mogao relaksirali sve napetiju atmosferu. U dijelu demokratske konsolidacije, bilježimo nazadak na svim nivoima – kredibilnosti ključnih institucija i aktera predstavničke demokratije, uz jačanje uticaja neformalnih centara moći i ograničavanje razvoja građanske kulture“, upozorila je Uljarević.\nPrema njenim riječima, na marginama tih partijskih sukoba ostaju životne teme, socijalni problemi, ekonomska previranja, dok, kako je navela, istovremeno zakoni i nameti u Skupštini Crne Gore „prolaze po principu “taster demokratije”, a ne participativne demokratije kao u razvijenim demokratskim društvima“.\n„Kada informacije od javnog značaja prestanu da budu strogo čuvana tajna, kada pojedinci ne budu pokrivali desetine funkcija zarad svoje promocije i materijalnog interesa, kada se državnim budžetom bude rukovodilo domaćinski, kada javna uprava bude servis građana a ne partija, onda ćemo moći govoriti o demokratiziranom i evropeiziranom društvu“, poručila je Uljarević.\nPredsjednik Socijaldemokratske partije, Ranko Krivokapić, smatra da je Crna Gora je imala period koji se zove stabilokratija kada je, kako je kazao, morala da pređe na „pravu stranu istorije“ da bi opstala.\n„Ovdje je korupcija način vladanja, i zato je stabilokratija protiv demokratije i nemoguća je ta koegzistencija“, ocijenio je Krivokapić.\nPredsjednik DEMOS-a, Miodrag Lekić, smatra da je najviše stabilnosti bilo u fašističkim režimima.\n„Stabilnost po sebi nije garancija da obezbjeđuje demokratiju. Naprotiv, više je izraz autokratije“, istakao je Lekić.\nPrema njegovim riječima, bojkot opozicije je čin „dvorstruke odgovornosti“.\n„Prvo, to je demokratski odgovor na neslobodne izbore koji su se desili na dan objavljenog državnog udara. Takođe, vrlo nezgodno podsjeća da su prethodni izbori parlamentarni i predsjednički održani u kontekstu afere „Snimak“. Drugi dio odgovornosti je taj što je opozicija predložila način kako izaći iz krize“, naveo je Lekić.\nČlan Predsjedništva Bošnjačke stranke, Ervin Ibrahimović, rekao je da su građani svjedoci da se ponovo poljavljuju „duhovi prošlosti“ u vidu nacionalizma, teritorijalne aspiracije.\n„To je bila opomena da je EU neophodna Zapadnom Balkanu. Ali, i da su EU potrebne zemlje Zapadnog Balkana. Potrebne su, ne da budemo u predvorju EU, nego da svojom energijom doprinesemo razvoju demokratije EU i cijelog evropskog kontinenta“, smatra Ibrahimović.\nOn smatra da stabilnost nema alternativu, posebno na Zapadnom Balkanu, kada se, kako je podsjetio, uzmu u obzir iskustva krajem 20. vijeka „tokom kojeg je izgubljen veliki broj nevinih života“.\nPredsjednik Socijalističke narodne partije, Vladimir Joković, ocijenio je da je Crnoj Gori je potrebna prije svega demokratija, a posle demokratije i, kako je naveo, stabilnost.\n„Nema demokratije bez promjena vlasti u bilo kojem sistemu. Nigdje u Evropi i svijetu nije zabilježeno da demokratski sistemi koji su toliko dugo vladali, a da su nastali kao demokratski“, istakao je Joković.\nDužina vladanja, kako smatra, utiče na najdejmokratskije sisteme da to ne budu.\n„Tolika naviknutost na vlast i toliko dugo vršenje vlasti ne dozvoljava učesnicima tog procesa da budu demokrate i da na najbolji mogući način u duhu evropskih vrijednosti odgovore kad su u pitanju izbori“, rekao je Joković.\nPredsjednik Liberalne partije, Andrija Popović, ocijenio je da se Evropa prilično dugo ponašala tako da joj je stabilnost prioritet, „dok demokratija po svemu sudeći plaća cijenu toga“.\n„Stabilokratija je prisutna u svim državama regiona, uz manje varijacije i nesporno prijeti da postane recept za nestabilnost. Zapadni Blakan je dokazao da se stabilnost lako pretvori u nestabilnost u nedostatku demokratije“, rekao je Popović.\nPotpredsjednik Demokratske Crne Gore, Momo Koprivica, smatra da, ako vlast može da radi šta hoće, „to je izvor najveće nestabilnosti“.\n„Ključni faktori stabilnosti jednog političkog i demokratskog poretka su mogućnost demokratske smjene vlasti i miran prenos vlasti. U demokratiji je smjena vlasti unaprijed definisan proces i on je definisan na način kojega se svi pridržavaju i poštuju“, istakao je Koprivica.\nPrema njegovim riječima, u crnogorskoj istoriji je sve viđeno sem smjene vlasti na izborima.\n„Što su učestalije mirne i demokratske smjene vlasti, veća je vjerovatnoća da će svaka iduća smjena vlasti biti mirna i demokratska. Samo zrela i konsolidovana demokratija jeste nešto što garantuje stabilnost“, smatra Koprivica.\nPotpredsjednik Građanskog pokreta URA, Miloš Kontar, ocijenio je da ukoliko nema pritiska EU, kada su u pitanju unarpeđenje zakonske regulative, ne postoji ni politička volja da neke reforme budu primjenjene i implementirane.\n„Da li je dovoljno samo usvajanje zakona, regulativa za unapređenje društva? Mislim da nije. Da bi suštinske reforme zaživjele, neohodno je poštovanje tih zakona i regulativa, a to je danas problem u Crnoj Gori“, rekao je Konatar.\nDragi moji svi govorite lose sem tog Popovica zasto ne date doprinos tome .Kako izaci iz toga o cemu pricate.Kako naci resenje .Vec godinama pricate nevalja vlast . samo da Milo ode iz politike sve bi cvetalo .Vidite li da ste uspavani da nemate pojma .Sa takvim stavom nikad necete doci do vlasti jedino promijenite sebe .Umjesto mrznje dajte ljubav vrati te se u skupstinu ko ima ljubav i dobru volju doci ce do resenja.Ko ce da glasa za vas sem onih uspavanih i ljudi ko mozga nema jer ste ga vi isprali .Kod nas u Crnoj Gori niko ne voli ljude koji najgore pricaju o drugome a sebe ne vide . Da ijedan politicar ima u Cg da od vas da ne osudjuje druge sigurno bih na izborima glasala za njega.Znate li sta je dobar covjek oni ko cuva drugoga kao sebe i ne komentarise sem u granicama realnosti .Pa neka vlada sto godina kada vi svijesti nemate treba da ucite od njega. Ja nijesam intelektualka ali bih nasla resenje. Hvala


1. децембра 2019. Ludi svet\nČelnici danskog niželigaša Viborga tužili su svog fudbalera zbog lažnog predstavljanja nakon što su ga doveli kao veliko pojačanje. Kako navode danski mediji, Bernio Verhagen (25) je u oktobru ove godine stigao u Viborg, tvrdeći da je pre toga igrao za čileansku ekipu Audax Italiano. Udaljen je sa terena već posle prvog treninga nakon što su ljudi iz kluba shvatili da on uopšte ne zna da igra. Čelnici danskog kluba su pre nego što su s igračem potpisali ugovor dobili video njegovih poteza, ali se kasnije ispostavilo da na tom snimku nije bio isti fudbaler. Viborg je raskinuo ugovor s ovim fudbalerom i prijavili su ga policiji za prevaru, krađu identiteta i falsifikovanje dokumenata. Kasnije se ispostavilo da je Verhagen od ranije poznat policiji nakon što je uhapšen zbog nasilja nad devojkom, pljačke i pretnje svedocima.


EVROPSKA FEDERACIJA NOVINARA ŠALJE MISIJU U SRBIJU ZBOG UGROŽAVANJA MEDIJSKIH SLOBODA\nEvropska federacija novinara je odlučila da zbog ugroženih medijskih sloboda u Srbiju pošalje međunarodnu misiju i pozvala Savet Evrope i OEBS da nastave pritisak na državni aparat.\nUpravni odbor Evropske federacije novinara (EFJ) odlučio je da u Srbiju pošalje međunarodnu misiju kako bi se poboljšalo stanje u sferi medija pogoršano poslednjih godina, i pozvao Savet Evrope i OEBS da u tom smislu nastave pritisak na vladu, navodi se u saopštenju najveće evropske novinarske organizacije koja zastupa više od 320.000 novinara učlanjenih u 71 organizaciju u 43 države Evrope.\nPovodom upozorenja na "medijski mrak" u Srbiji zasnovan na pritiscima političkih zvaničnika na medije, Upravni odbor Evropske federacije novinara (EFJ) održao je 9. oktobra sastanak u Briselu na kojem se razgovaralo o tome kako je najbolje podržati novinare da se odupru pritiscima i koordiniraju svoje aktivnosti na međunarodnom i evropskom nivou.\n"Tražimo od Evropske komisije, a posebno od komesara Johanesa Hana, koji je nadležan za pregovore o evropskoj politici susedstva i proširenja, da bude čvrst i koherentan kada je u pitanju primena evropskih standarda u oblasti slobode izražavanja i medijskih sloboda u Srbiji", rekao je predsednik EFJ Mogens Bliher Bjeregard.\nKako se podseća u saopštenju EFJ-a, u najnovijem izveštaju o proširenju EU, Evropska komisija je istakla da je Srbija "postigla određeni nivo pripreme" ali da je i dalje potrebno "stvoriti okruženje u kojem se sloboda izražavanja može ostvarivati bez ometanja".\nMaja Vasić-Nikolić, predstavnica Nezavisnog udruženja novinara Srbije, objasnila je na sastanku u Briselu koji način su novinari u Srbiji zastrašivani.\nOna je sugerisala EFJ-u da utiče na vlast u Srbiji, ali i na međunarodne organizacije, uključujući Evropsku uniju, Savet Evrope i OEBS, kako bi novinarima u Srbiji omogućili bavljenje poslom i izveštavanje javnosti bez straha.\nPrema podacima Nezavisnog udruženja novinara Srbije o incidentima protiv novinara, novi trendovi ukazuju na prelazak sa fizičkih napada na pritiske koji uključuju nadzor, sudske postupke, administrativno uznemiravanje, javne izjave zvaničnika protiv novinara i ekonomske pritiske. Ukratko, okruženje koje ugrožava nezavisne medije i koje je dovelo do samocenzure među novinarima.\nIstraživanja pokazuju da 73 odsto novinara u Srbiji vidi autocenzuru kao dominantan faktor među kolegama.\nUpravni odbor EFJ je odlučio da pošalje međunarodnu misiju u Srbiju kako bi se poboljšalo stanje medija, koje se pogoršalo poslednjih godina, i pozvao Savet Evrope i OEBS da u tom smislu nastave pritisak na Vladu RS.\nKritičari kažu da zapadni zvaničnici zatvaraju oči na gušenje demokratskih sloboda u Srbiji sve dok se sarađuje u održavanju stabilnosti na nestabilnom Balkanu, podseća EFJ.\nEFJ je objavila nekoliko saopštenja za javnost u vezi sa Srbijom, ukazujući na dramatično pogoršanje medijskih sloboda.\nIzvor: Vebsajt N1, 12.10.2017.


Od 2. septembra elektronski dnevnici i u bačkopalanačkim školama\nNaslovna Info Opštinske vesti Od 2. septembra elektronski dnevnici i u bačkopalanačkim školama\nBAČKA PALANKA: U ponedeljak, 2. septembra počinje nova školska godina. Đaci se uveliko spremaju, roditelji kupuju sve što im treba, a u osnovnim školama u Bačkoj Palanci, kažu da sve ide po planu kako bi školsku godinu dočekali spremno.\nOno što je novina u bačkopalanačkim osnovnim školama jeste uvođenje elektronskog dnevnika. Sistem elektronskih dnevnika u Srbiji pokrenut je 2017. godine, kao pilot projekat i tada je uveden u 560 škola u našoj zemlji. Postepeno je teklo obučavanje nastavnog kadra za korišćenje ovog novog sistema i uvođenje i u druge škole.\nDirektorka OŠ „Sveti Sava“, Tatjana Kecman kaže da je ova škola spremna za početak nove školske godine. Danas je organizovan i prijem đaka prvaka kojih je u ovoj godini u „Svetom Savi“ upisano 94.\n„Lepo startujemo na početku, završamo sa uvođenjem AMRES mreže – povezivanje svih osnovnih i srednjih škola, koje je neophodno upravo zbog elektronskih dnevnika“, rekla je Tatjana Kecman.\nI u najvećoj osnovnoj školi u našoj opštini „Vuk Karadžić“ sve je spremno za početak radne godine. Direktorka Sanja Ralić kaže da je u ovoj školi ove godine upisano 124 prvaka.\nU svim osnovnim školama u opštini Bačka Palanka ukupno 455 đaka kreće u prvi razred\nDa je uvođenje elektronskih dnevnika dobra stvar složila se i direktorka OŠ „Desanka Maksimović“, Miroslava Perak.\n„To je dobra stvar, kako za nastavnike i učenika, tako i za roditelje. Svaki roditelj će imati svoju šifru sa kojom može da pristupi podacima o svom detetu, da vidi sve ocene, izostanke i ostale napomene koje upisuju učitelji i nastavnici“, kaže Miroslava Perak.\nOna ističe da pristup roditelja ovim podacima ne bi trebalo da zameni saradnju roditelja i nastavnika i da je interesovanje roditelja za individualnim razgovorima sa učiteljima uvek dobrodošlo.\n„Nastavni kadar je obučen, a sve detalje oko sistema eDnevnika nastavnici će preneti roditeljima na prvim roditeljskim sastancima. Ove godine u našu školu upisano je 46 đaka prvaka“, dodala je Perak.\nKako funkcioniše eDnevnik?\nElektronski dnevnik omogućiće nastavnicima, razrednim starešinama i direktorima da na brz, jednostavan i pouzdan način vode evidenciju o učenicima. On u potpunosti zamenjuje dosadašnji papirni dnevnik i pruža mogućnost uvida u informacije u trenutku njihovog nastanka. Takođe, smanjuje mogućnost greške i subjektivnosti u ocenjivanju i pruža kompletan uvid u napredak učenika, u rad profesora i škola. Da bi se obezbedila veća objektivnost u ocenjivanju, nastavnici mogu da vide samo ocene iz svog predmeta. Pri svemu tome elektronski dnevnik štedi vreme potrebno za evidenciju čak na jednu četvrtinu u odnosu na vreme potrebno za evidenciju u papirnom dnevniku.\neDnevnik ima najviši nivo zaštite podataka koji se čuvaju na serveru u Srbiji, a obezbeđeni su i 24-časovni fizički nadzor sistema, korisnička podrška i sistem obuka i pomoći korisnicima. Autentifikacija zaposlenih u školama je dvostepena, što znači da pored imena i lozinke, postoji još jedan nivo zaštite pristupa sistemu.\nuvođenje elektronskog dnevnika\nPrethodni tekstMile Ćure i istorija Blues & jazz & rock festivala\nSledeći tekstKolekcionar bačkih uspomena


Kvalitet kao koncept - Bizlife.rs\n09:53 Beograd, 14/09/2018\nPosle organizovanja manjih, usko stručnih Okruglih stolova, 5. oktobra u hotelu “Falkenštajner” (Falkensteiner) u Beogradu, poslovni veb portal – Portal Kvalitet, koji okuplja struku u sektoru sistema upravljanja tj. menadžment sistema (sertifikaciona tela, konsultantske kuće, organizacije koje primenjuju alate kvaliteta) organizovaće konferenciju o primeni alata i modela upravljanja “Quality as concept”.\nCilj konferencije je da se učesnicima prenesu konkretna iskustva iz prakse o primeni alata/modela upravljanja (u organizacijama zasnovanim na procesnom pristupu), čije korišćenje u svakodnevnom poslovanju daje konkretne rezultate koji u krajnjoj instanci doprinose kvalitetu proizvoda, procesa odnosno ukupnog sistema poslovanja.\nDrugim rečima, konferencija će predstaviti primere razvoja organizacija koje koriste nauku i znanje za efektivnije sagledavanje sopstvenih podataka.\nNeki od alata/metoda o kojima će govoriti su: LEAN, SixSigma – 6Sigma, SPC – Statistical process control, MSA – Measurement system analysis, Scrum, Error Proofing, PokaYoke, IoT- Internet of things, MES – Manufacturing execution system, OEE – Overall equipment effectiveness, FMEA – Failure modes and effects analysis i ostali.\nPredavači na konferenciji biće stručnjaci sa velikim iskustvom u proizvodnji, koji će na osnovu višegodišnje prakse prezentovati neke od alata/modela menadžmenta koji funkcionišu u njihovim organizacijima.\nOni će predstaviti i rezultate korišćenja istih, a takođe i objasniti na koji način je njihova upotreba doprinela podizanju nivoa kvalitetu procesa/proizvoda iliti celog sistema.\nDo sada potvrđeni govornici dolaze iz sledećih organizacija: Siemens, ActiveCollab, Continental, Geodis, Cooper standard, W-business, Elpant…\nedukacija konferencija Portal Kvalitet


Besplatan plasman i promocija sopstvenih proizvoda putem web shopa - Na Vidiku Magazin\nMagazin\tTehnikaInternet\tBesplatan plasman i promocija sopstvenih proizvoda putem web shopa\nAutohtoni proizvodi, suveniri, domaće poslastice, nakit, dečje igračke, ukrasi i unikatni pokloni samo su deo proizvoda koji se mogu predstaviti ili kupiti na webshopu CBNET (http://cbnet-shop.com/hr). Webshop je nastao kao rezultat međunarodne saradnje malih i srednjih preduzetnika Hrvatske i Srbije.\nSaradnju su pokrenuli Poduzetnički inkubator BIOS Osijek, Grad Osijek, Otvoreni Univerzitet Subotica i Grad Subotica s ciljem održivog ekonomskog razvoja pograničnih delova susednih zemalja.\nSvi preduzetnici navedenog područja mogu u potpunosti besplatno te na vrlo jednostavan način, pomoću interneta, plasirati svoje proizvode i ponuditi ih široj javnosti. Uz mogućnost predstavljanja sopstvene proizvodnje, preduzetnicima je omogućena i besplatna promocija i oglašavanje, kako bi proizvodi brže i lakše našli zainteresovane kupce. Posebnost ovog webshopa leži u činjenici što sadrži brojne kategorije u kojima se proizvodi mogu ponuditi, a budući da je reč o malim i srednjim preduzetnicima – najčešće se nude vrlo zanimljivi proizvodi kojih gotovo da više i nema u slobodnoj prodaji.\nTako webshop sadrži brojne autohtone proizvode, suvenire, unikate, antikvitete, ručne radove i proizvode iz kućne radinosti koji imaju tradicionalnu i kulturnu vrednost, a koji su još uvek traženi na području regije, ali i šire. Projekt je još uvek otvoren za sve male i srednje preduzetnike pograničnih područja Hrvatske i Srbije pa se pozivaju svi zainteresovani da se besplatno uključe i potaknu svoje poslovanje.\nKorištenjem CBNET web shopa preduzetnici imaju mogućnost plasiranja proizvoda na europska i svetska tržišta, kako bi ih učinili što dostupnijima te poboljšali vlastito poslovanje.\nProjekt finansira Europska Unija – IPA Program, a tehnička i reklamna podrška putem webshopa besplatna je za sve zainteresovane preduzetnike iz Osječko-baranjske županije, Vukovarsko-srijemske županije i Vojvodine.\ncbnetprodaja putem internetaweb prodavnicaweb shop


Italijanske kompanije traže partnere u Srbiji - Naši u svetu\nObjavljeno 20/05/19 u 18:35\nNa Međunarodnom sajmu poljoprivrede, koji je održan u Novom Sadu, predstavila se i italijanska kompanija Meccanica Industriale, koja je vodeći proizvođač električnih pumpi za vodu pod brendom Belardi.\n– Naši proizvodi namenjeni su za upotrebu u poljoprivredi, za navodnjavanja, a takođe su pogodni i za primenu u industriji i domaćinstvima. Upravo smo ove proizvode i predstavili na ovom Sajmu. Nismo prvi put u Novom Sadu, a interesovanje posetilaca za ovo što mi nudimo je zaista veliko – kažu za eKapiju iz ove kompanije.\nKako navode, Srbija je za njih sasvim novo tržište, pa su u potrazi za partnerima u našoj zemlji.\n– Pre dve godine uspeli smo da se ubacimo na srpsko tržište preko jednog lokalnog partnera, ali to je baš minimalno prisustvo. Imamo interese da se širimo i tražimo partnere sa kojima bismo mogli da poslujemo. Osim Srbije, tražimo i partnere u regionu – Hrvatskoj, BiH, Bugarskoj i ostalim okolnim zemljama – kažu iz kompanije Meccanica Industriale.\nPumpe Belardi prisutne su u Severnoj Africi, u istočnoj Evropi samo u Poljskoj, a u zapadnoj samo u Španiji. Sada je Balkan tržište koje je veoma interesantno za kompaniju Meccanica Industriale i na kome planiraju da prošire svoje poslovanje.\n(Đanpjero Melila) Interes za tržište Srbije pokazala je i kompanija MB Plast koja proizvodi mikro sisteme za navodnjavanje. Reč je o opremi koja radi po sistemu kap po kap, i namenjena je za distribuciju vode u svim sferama poljoprivrede.\n– Sedište naše firme je u Rimu, ali smo prisutni u svim onim zmljama koje imaju problem sa navodnjavanjem – Severnoj Africi, Bliskom Istoku, nekim zemljama Evrope i Peruu – kaže za naš portal Đanpjero Melila iz kompanije MB Plast.\nKako ističe, kompanija se prvi put predstavila u Srbiji, gde bi voleli da pronađu partnere i poslovne saradnike.\n– Srbija je odlično tržište, jer ima veoma razvijenu poljoprivredu. Takođe, poljoprivrednici imaju i odlična tehnička znanja kada je reč o ovim sistemima za navodnjavanje. Imali smo nekoliko veoma zanimljivih sastanaka na sajmu u Novom sadu i nadamo se da ćemo uskoro imati priliku i da uđemo na srpsko tržište\nO Guglovoj odluci da prekine saradnju sa Huavejem bruji svet\nVećinom ga uvozimo: Evo koliko u Srbiji treba da uložite, a koliko možete da zaradite…\nPredsednik udruženja stočara: Ostaše pusta sela, nema ko njive da ore, sve zaraslo u…\nU ovoj zemlji svaka druga malina je iz Srbije


Zaev: Nadam se da ćemo danas Vučić i ja rešiti sve nesporazume\n► Zaev: Nadam se da ćemo danas Vučić i ja rešiti sve nesporazume\n23.08.2017 | 11:35h ► 12:05h Skoplje\n"Bez ikakvih neinformisanih ili preuranjenih zaključaka, poštujemo i podržavamo poziv zvaničnog Beograda da zaštitimo bilateralne odnose Srbije i Makedonije i uspostavimo standardni kodeks ponašanja", rekao je Zaev za današnji beogradski dnevnik "Blic".\nKako je objavljeno na sajtu "Blica", Zaev je rekao da, iako Vlada Srbije ima suprotne informacije, makedonska vlada "nikada nije imala nameru, niti je dala upustva za izvršenje bilo kakvih kontraobaveštajnih aktivnosti protiv ili na račun bilo koje susedne zemlje, uključujući i Republiku Srbiju".\nMakedonski premijer uoči današnjeg sastanka ističe da je njegova vlada "snažno posvećena izgradnji dobrosusedskih odnosa sa Srbijom".\n"Uveren sam da je jedini konstruktivni pristup otvoren i direktan dijalog o svim pitanjima i pronalaženje uzajamno korisnih rešenja", dodao je Zaev.\nNa pitanje da li je makedonska vlada sklapala dogovore sa albanskom manjinom nauštrb srpskih interesa, Zaev je kazao da su u pitanju "lažne vesti".\n"U našoj politici nema strategije i politike na štetu Srbije. Posvećeni smo održavanju i kontinuiranom radu na jačanju naših bilateralnih odnosa sa našim susedom, Republikom Srbijom. Naš pristup spoljnoj politici zasniva se na politici otvorenih vrata direktnog dijaloga i dobre volje koja će rešiti probleme umesto što će da ih stvara. Smatramo da je to najefikasniji način izgradnje dobrosusedskih odnosa, saradnje i partnerstva", kazao je Zaev.\nŠto se kosovskog pitanja tiče, Zaev je rekao da će makedonska vlada "nastojati da izgradi prijateljske odnose zasnovane na uzajamnom poštovanju i jačanju trgovinskih veza".\nOsmani: Makedonija šalje pozitine signale za normalizaciju odnosa\nZamenik premijera Makedonije za evropska pitanja Bujar Osmani izjavio je danas da Makedonija "ohrabruje" izjave iz Srbije za normalizovanje odnosa i daje iste pozitivne signale.\n"Ohrabrujemo izjave iz Srbije za normalizovanje odnosa. Iste pozitivne signale dajemo i odavde, da smo za normalizovanje odnosa i za razjašnjavanje eventualnih razloga koji su doveli do narušavanja", rekao je Osmani novinarima, a prenose makedonski mediji.\nOn je kazao da je i dalje nejasno šta je razlog za povlačenje osoblja Ambasade Srbije iz Skoplja i dodao da ne treba brzati sa zaključcima.\n"Još je nejasna situacija oko razloga. Treba da pričekamo potpune informacije, da ne brzamo sa zaključcima i izjavama koje mogu dodatno pogoršati odnose", rekao je zamenik makedonskog premijera.\nOsmani je istakao da se Makedonija nalazi u istorijskom trenutku pozitivne klime u zemlji i u regionu da napravi iskorak u evrointegracijama i da bi bili greška ako bi sebi dozvolila da otvara nova pitanja u odnosima sa susedima.\n"Radim intenzivno da zatvorimo sva otovrena pitanja koja imamo sa susedima. Makedonija ima i imaće korektan odnos prema svim susedima", rekao je zamenik makedonskog premijera za evropska pitanja Bujar Osmani.\nŠef srpske diplomatije Ivica Dačić izjavio je danas u Beogradu da kosovski predsednik Hašim Tači želi da utvrdi granice jer one "ne postoje".\nMakedonski parlament ratifikovao dogovor s Grčkom\nSobranje Makedonije danas je većinom glasova ratifikovalo dogovor s Grčkom o rešavanju spora oko imena i strateškom partnerstvu dve zemlje.\nZaev pozvao poslanike da ratifikuju dogovor sa Grčkom\nPremijer Zoran Zaev pozvao je danas poslanike u Sobranju Makedonije da ratifikuju dogovor sa Grčkom, jer označava početak kraja neizvesnosti Makedonije i potvrđuje makedonski identitet.\nIvanov pozvao Zaeva da odmah pokrene impičment, jer neće potpisati dogovor sa Grčkom\nPredsednik Makedonije Đorđe Ivanov pozvao je danas premijera Zorana Zaeva da odmah pokrene postupak za njegov opoziv, jer ostaje pri odluci da neće potpisati dogovor sa Grčkom o rešavanju...\nVučić: Hrvati ravnopravni građani Srbije sa kojima se živelo i živeće u slozi\nPredsednik Srbije Aleksаndаr Vučić danas je na sastanku sa predsednikom Demokratskog saveza Hrvatа u Vojvodini Tomislаvom Žigmаnovom pozvao građane Srbije da poštuju hrvatsku zajednicu.


Novi spisak otišao u UEFA: Partizan prijavio još 11 igrača\nZa početak, dva štopera, dva napadača i jedan vezista, plus momci iz podmlatka\n"Crno-beli na treningu u Zemunelu"\nU kancelariju UEFA u Nionu Partizan je prosledio dodatni spisak igrača na koje računa u kvalifikacijama za Ligu šampiona ovog leta. U odnosu na A listu, na kojoj se našao 21 fudbaler, kadar crno-belih je proširen za još 11 imena.\nU pitanju su momci sa takozvane B liste, koja se formira ispunjavanjem dva uslova: da su rođeni pole 1. januara 1996. godine i da su ponikli u klubu. Na taj način mesto na njoj obezbedili su štoperi Strahinja Bošnjak (18) i Svetozar Marković (17), pozajmljeni povratnik iz Čelsija Danilo Pantić (20) i napadači Đorđe Jovanović (18) i Dušan Vlahović (17), ostavljen na pozajmici iz Fiorentine.\nOsim tih pet, Parni valjak je za takmičenje u kvalifikacijama stavio i šestoricu fudbalera na takozvanu rezervnu listu. To su, takođe, talenti iz podmlatka: golman Jovan Trnić (20), defanzivci Nemanja Vještica i Zlatah Šehović (16), vezisti Armin Đerlek (17) i Jovan Nišić (19), kao i napadač Jovan Kokir (17). Oni imaju pravo da „uskoče“ u ekipu u bilo kom trenutku, odnosno da bez procuduralnih smetnju budu u konkurenciji za sastav, iako, trenutno, niko od njih ne trenira sa prvim timom.\nPodsetimo, za dvomeč drugog eliminacionog kola, protiv Budućnosti, Paritzan je prijavio 21 igrača na A listu. Ima pravo da na nju dopiše još četvoricu, a očekuje se da jedno od tih preostalih mesta popuni dugo čekani novajlija Sjeduba Suma.\nIma nagoveštaja da će se papirilogija na relaciji Bratislava - Beograd uskoro završiti i da će kreativni vezista Slovana napokon postati član srpskog prvaka. U tom slučaju bio bi prijavljen za projektovani dvomeč sa Olimpijakosom u trećem kolu kvalifikacija.\nnull delija sam pre 8 meseci\nali uprava veliku gresku pravi kada odvaja nikolu novica sa ovih spiskova( prvo pripreme sada i ovo) decko je igracina


Vesti online / Vesti / Srbija / "Nikada nećemo podržati formiranje Vojske Kosova"\nNećemo podržati Vojsku koja je ubijala Srbe na Kosovu: Slavko Simić\n- Sigurno da nikada nećemo podržati formiranje Vojske Kosova i onu vojsku koja je ubijala našu decu, braću i sestre. Budite sigurni u to - rekao je Simić novinarima na obeležavanju Dana kosmetskih žrtava u Spomen sobi "Kosmetske žrtve", koja se nalazi u prostorijama Udruženja porodica kidnapovanih i ubijenih na KiM.\nKako je rekao, a oni koji se, nažalost, bogate na kostima palih i ubijenih Srba ne mogu da predstavljaju Srbe na KiM.\n- Takvi Srbi su izgubili i ponos i dostojanstvo i obraz da predstavljaju srpski narod, a ja poručujem odavde javnosti i porodicama ubijenih i kidnapovanih da nikada nećemo glasati za formiranje Vojske Kosova - poručio je Simić.\nOn je dodao da je došao u Beograd da podrži i da se solidariše sa porodicama ubijenih Srba.


Apel političarima: I SOCIJALNO UGROŽENIM ŽENAMA JE 8. MART – modričaINFO\nHome / NOVOSTI / HRONIKA / Apel političarima: I SOCIJALNO UGROŽENIM ŽENAMA JE 8. MART\nin HRONIKA, IZDVOJENO, MODRIČA, STIL I ZANIMLJIVOSTI March 7, 2016 909 Views\nHumanitarna organizacija “Srcem za Modriču” postavila je jednu vrlo interesantnu objavu, odnosno “APEL POLITIČARIMA” i mi tu objavu prenosimo u cjelosti.\nU skoro svim našim humanitarnim akcijama bilo je i žena, supruga, majki…\nMi smo pomagali i pomagat ćemo svim socijalno ugroženim kategorijama i bolesnima u skladu sa našim mogućnostima. Ipak, uvijek smo imali veći osječaj solidarnosti prema ugroženim ili bolesnim ženama, majkama, jer one su u današnjem “muškom” svijetu mnogo ranjivija i ugrožena populacija.\nOdlučili smo da uputimo apel političarima da se makar na ovaj dan sjete i tih žena i majki koje su bile na našim prioritetnim listama za pomoć.\nAko smo mi imali taj osječaj za ugrožene i bolesne žene i majke, da li čete Vi naći za shodno da se odazovete ovom pozivu i makar simbolično pokažete suosječajnost za njih… na Vama je da odlučite, a na javnosti je da onda donese i svoj sud… ko ima, a ko nema osječaja za ove ugrožene žene i majke, ko brine za njih, a koga je baš briga…\nNa našim stranicama vrlo lako možete saznati o kojim porodicama, odnosno ugroženim ženama se radi, i gdje se nalaze. Ali, ako treba, kontaktirajte nas i mi ćemo Vam dati sve podatke a po potrebi naši saradnici u Modriči će Vam pomoći da dođete do njih.\nPrilažemo nekoliko slika sa naših akcija, tek da Vas podsjetimo na neke od tih žena i majki, a ima ih još…\nHO Srcem za Modriču 2016-03-07\nPrevious: Brzina je bila kobna\nNext: Fotografije vozila iz saobraćajke kod pumpe “Rox”


Vesti - Komentar dana: Licni izbori -->\n<< VESTI | | 07.06.2019 09:59\nPredsednik Srpske napredne stranke i Srbije Aleksandar Vučić izjavio je da će parlamentarni i lokalni izbori biti održani u martu ili aprilu 2020. godine. Vest da je Predsednik odlučio da izbori budu održani u redovnom roku veće je iznenađenje nego da je najavio vanredne izbore. S tim što ne bi trebalo uzimati zdravo za gotovo to što Aleksandar Vučić kaže, mogao bi da se predomisli, da mu ne propadne ova esenesovska kampanja "Budućnost Srbije" tokom koje je promukao vičući "lopovi, tajkuni, fašisti" i iscimao onolike ljude da dođu da mu klikču i raduju se svemu čemu se on raduje. Kud će po zimi i ledu sve ispočetka, ako izbori budu zaista održani na proleće.\nAko pođemo od toga da se Predsednik po pitanju redovnosti izbora neće predomisliti, to će značiti da do tada neće praviti nikakve nove, značajnije ustupke po pitanju Kosova, da će redovno vanredna situacija na relaciji Beograd – Priština sa većim ili manjim tenzijama ostati kakva jeste. Ako ga na jesen novopostavljena Evropska komisija uz bočnu podršku Berlina i Pariza ipak bude ozbiljnije pritisla da već jednom u kakvom god pakovanju prizna nezavisnost Kosova, mogao bi da na opšte izbore nakalemi i referendum o Kosovu i Metohiji. Ili "u interesu Srbije" ipak kratkoročno raspiše redovne izbore u vanrednom roku i opet jednom iznenadi opoziciju.\nOnu opoziciju, koju kao opoziciju definiše delovanje protiv vlasti, a ne formalno neučestvovanje u vlasti. U blok "konstruktivne opozicije" koja nemušto kao kritikuje, a zapravo daje podršku vlasti, spadaju Šešelj, Čeda ili Čanak, koji će, kada god da budu raspisani, učestvovati u izborima po pravilima igre predsednika Srpske napredne stranke Aleksandra Vučića.\nDrugi blok čine Savez za Srbiju i Pokret slobodnih građana koji najavljuju bojkot izbora, kao što poslanici iz njihovih redova bojkotuju parlament, jer neće da daju legitmitet "autokratskom režimu" koji se na vlasti održava kontrolom medijia i zloupotrebom državnih institucija na svim nivoima zarad ličnih i partijskih interesa. Bojkot izbora zahteva jednako agilnu i aktivnu kampanju kao i učešće na izborima. Njihova prednost u odnosu na prethodne izborne cikluse je što je zahvaljujući građanskim protestima u preko stotinu gradova napravljena kakva-takva infrastruktura za organizovanije delovanje.\nNegde između je predsednik opštine Novi Beograd Aleksandar Šapić koji ne misli da su stvari u Srbiji "baš toliko loše kao što mnogi predstavljaju" i misli "da nije toliko loše i da se neke stvari u poslednjih par meseci menjaju na bolje". Šapić nije objasnio šta se to poslednjih meseci menja na bolje, ali je jasno da svoj interes vidi u učešću na izborima, ostanku na lokalnoj vlasti, pa još ako pokupi i neki glas potencjalnih glasača onih partija koje bi da bojkotu izbore, utoliko bolje.\nZa razliku od prethodnih izbornih ciklusa ovog puta je situacija makar malo interesantnija. Samo da u delu one opozicije koja aktivno radi protiv vlasti ne prevagnu lični interesi kao kod Aleksandra Šapića.


Crkva poručila: Kosovo nije samo državno pitanje - Novagaszeta.rs\nSrpska pravoslavna crkva ne podržava zamrznuti konflikt na KiM i zalaže se za nastavak dijaloga ali je brine razgraničenje, saopštio u sredu Sveti Arhijerejski Sabor SPC.\nSrpsku pravoslavnu crkvu naime brine da se „pod vidom navodnog razgraničenja između Srba i Albanaca nameće mogućnost odvajanja dela KiM iz sastava Srbije“.\n„Na taj način bi se čuvali osnovni interesi našeg naroda i povratilo bi se poverenje svih ključnih društvenih faktora u zemlji. Istovremeno bi trebalo raditi i na izgradnji poverenja i razumevanja sa kosovskim Albancima“, navode episkopi na čelu sa patrijarhom Irinejem.\n„Za nas je pitanje KiM, kroz svu našu istoriju i danas, pre svega pitanje opstanka našeg sveštenstva, monaštva, vernog naroda i naročito naših drevnih svetinja bez kojih ne bismo bili ono što jesmo“, poručili su episkopi SPC, izražavajući podršku vladiki Teodosiji, sveštenstvu, monastvu i vernom narodu Eparhije raško prizrenske i njihovim naporima da ostanu i opstanu na izvorištu srpske duhovnosti i identiteta.\n„Obaveza Sabora i cele Crkve prema KiM je danas veća jer se zemlja nalazi pred sve jačim medjunarodnim pritiscima da se odrekne Kosova i Metohije, ili da kroz direktno priznanje ili prećutnom saglasnošću Kosovo dobije stolicu u UN ili odricanje Srbije od njega pod bilo kojom formom, zauvek bi ukinulo svako istorijsko pravo Srbije na ovim prostorima srpske duhovnosti i državnosti“, dodaje se u saopštenju.\n„Posebno zabrinjava što se pod vidom navodnog razgraničenja izmedju Srba i Albanaca nameće mogućnost odvajanja ako ne celog onda najvećeg i najvažnijeg dela KiM iz sastava Srbije i njegovo priznanje kao dela nezavisnog Kosova ili takozvane Velike Albanije“, navodi se u saopštenju SPC.\nEpiskopi su naveli da bi posledice ovakve odluke bile tragične za opstanak našeg naroda i nasih svetinja jer bi u tom slučaju većina Srba ostala bez adekvatne zaštite i bezbednosti zbog čega bi bili prinudjeni na iseljavane sa svojih istorijskih prostora.\nNa taj način bi došlo do brisanja svh tragova srpskog istorijskog postojanja. Ideja takozvane podele unosi veliki nemir i zabrinutost medju naše vernike i ne uživa podršku najvećeg broja gradjana Srbije uopšte. Oni navode da sistematsko izbegavanje preuzetih obaveza vezanih za Zajednicu srpskih opština i drugih sporazuma iz Briselskog dijaloga samo potvrdjuje da bi u datim okolnostima bilo veoma teško naći dugoročno rešenje.\n„To svakako znači da naša Crkva ne podržava zamrznuti konflikt već štaviše podstičemo nastavak jednog otvorenog, ali pažljivo vodjenog dijaloga koji bi u prvi plan stavio zaštitu ljudskih i verskih prava, unapredjenje vladavine prava, jačanju pravne sigurnosti i efikasniju zaštitu ugrožene duhovne i kulturne baštine koje ne bi zavisilo od samovolje Prištine“, ocenili su episkopi SPC.\nOni su naveli da je teško govoriti o bilo kakvom daljem dijalogu bez stvaranja uslova za povratak raseljenih i njihove imovne. Odustajanje od tog zahteva značilo bi prihvatanje posleratnog etničkog čišćenja.\n„Bez tih preduslova nemoguće je govoriti o trajnijem rešenju probelma na KiM. Zato je postavljanje ishitrenih rokova i pored krajnje nepovoljnih uslova na terenu i kompleksne situacije u EU, bez ikakvog opravdanja.\nHan: Kosovo nije jedini preduslov za Srbiju\nTagged crkva, Kosovo, Srbija


II Međunarodni književni konkurs "Pesmodari mira" - Ozon Media\nZbog velikog interesovanja, u znak sećanja na šahistkinju Slađanu Jovanović (16.3.1975. – 14.11.1996.) iz Mačvanskog Prnjavora koja je poginula u saobraćajnoj nesreći, raspisuje se II Međunarodni književni konkurs pod nazivom ”Pesmodari mira”.\nKonkurs je raspisan zahvaljujući saradnji inicijatorke Slavice Jovanović, novinarke i književnice, Izdavačke kuće „Svairos“ iz Beograda i dr Milana Mladenovića književnika.\nPrva pesma bi trebala bude na temu šaha sa jasnom porukom: Da se svi ratovi sveta presele na 64 šahovska polja.\nDruga pesma bi trebala da bude na temu mira u svetu, sa porukom: Stop ratovima!\nКonkurs je otvoren do 21. septembra, odnosno do Međunarodnog dana mira. Sve dodatne informacije mogu se dobiti na brojeve telefona: 061-265-83-66 ili na broj 063-807-59-35.\nPodsećnja radi, na prvi Međunarodni književni konkurs „Pesmodari mira“ je stiglo više od dvesta pesama iz svih krajeva sveta i to iz Iraka, Japana, Bugarske, Makedonije, Slovenije, Crne Gore, Hrvatske, Bosne i Hercegovine, Кanade, SAD-a i Srbije od skoro stotinu autora. Pobednik prvog Konkursa bio je Jovan N. Bundalo književnik iz Beograda.\nMitrovčani dobili novi košarkaški teren „Aleksandar Smiljanić“


Šta jedu deca u Srbiji i zašto ih nezdravo hranimo? | Organ Vlasti\nDeca • Food Revolution\nŠta jedu deca u Srbiji i zašto ih nezdravo hranimo?\nPovodom Svetskog dana roditelja, Humana je sprovela istraživanje o tome šta jedu deca u Srbiji i dobijeni podaci nisu ohrabrujući.\nNa događaju upriličenom povodom 1. Juna, Svetskog dana roditelja, ovaj proizvođač dečije hrane organizovao je panel na kojem su predstavljeni rezultati istraživanja koje je obuhvatilo 500 mama iz svih krajeva Srbije, a ticalo se ishrane dece do tri godine.\nRezultati govore da se deca u Srbiji nezdravo hrane: grickalice i slatkiše mališani u Srbiji uveliko jedu već sa 11 meseci – praktično dok još nisu ni prohodali; dok sa svega 16 meseci jedu picu, pomfrit i meso sa roštilja! Na ovaj podatak, nadovezao se dr Goran Vukomanović, pedijatar Dečije univerzitetske klinike Tiršova, rekavši kako su slatkiši i grickalice za potpuno izbegavanje zbog načina pripreme i aditiva koje imaju u sebi.\n„Očigledan je nedostatak u edukaciji majki u pogledu ishrane beba u prvim godinama života. Zabrinjavajuće je prerano i prečesto uvođenje slatkiša i grickalica u ishranu beba. Podatak da 69% majki mališanima daje da probaju gazirana pića pre navršenih 17 meseci je zaista za veliku brigu, imajući u vidu brojne nezdrave efekte gaziranih napitaka kod dece“, ističe dr Vukomanović.\nSa druge strane, kada je u pitanju dojenje, majke nemaju baš jasna saznanja o pravilnom trajanju dojenja. Rezultati istraživanja govore da je 9 od deset majki ispitanica dojilo decu u nekom periodu njihovog razvoja, kao i da prepoznaju značaj i benefite ove vrste ishrane. Gotovo sve učesnice u istraživanju (98%) smatraju da je dojenje zdravo, dok jedna četvrtina njih veruje da ono pomaže u zbližavanju majke i deteta, a opet, većina ispitanih majki je prekinula dojenje pre nego što im je dete navršilo 7 meseci (54%). Kao glavni razlog za prekidanje dojenja, majke su navodile nedostatak mleka, a evo i liste sa svim navedenim razlozima:\nI ovde je dr Vukomanović izvukao zaključak da mame nemaju svest o svim prednostima majčinog mleka, ali ni saznanja o pravilnom trajanju dojenja i da se prerano prekidanje dojenja depava kao rezultat neznanja.\nPreporuka Svetske zdravstvene organizacije i većine pedijatrijskih udruženja i regulatornih tela Eropske unije i SAD glasi da je dojenje u prvih šest meseci života najbolje za bebu. Takođe, sasvim je jasno da bebe treba dojiti barem prvih 12 meseci, a još bolje ako se dojenje produži i u drugoj godini života“, osvrnuo se na rezultate istraživanje dr Vukomanović.\nIstraživanje je dalje pokazalo i da većina mama (62%) u Srbiji koristi adaptirano mleko u ishrani dece, bilo kao dopunu dojenju (40%) ili kao osnov ishrane (22%). Njih oko 38% nikada nije koristilo bebi formule u ishrani mališana. To su majke koje hrane ili su hranile decu isključivo svojim mlekom.\nKad govorimo o čvrstoj hrani, ispitanice su otkrile da je period oko šestog meseca preloman trenutak za uvođenje ove grupe obroka, pa se tako najčešće počinje sa šargarepom, jabukom i krompirom, dok su žitarice zastupljene u svega 11% slučajeva. Zašto pišem svega – prosto, preporuke pedijatara i SZO su da se, kao prva hrana, uvode upravo žitarice, jer se mešaju sa majčinim mlekom, zdravije su i blagotvornije deluju na osetljivi probavni sistem mališana.\nZaključak istraživanja o tome šta jedu deca u Srbiji je da:\nNezdrava hrana čini oko 7% dečje ishrane i deca je probaju na ranim uzrastima\nNajzastupljeniji su slatkiši koje čak polovina majki daje deci nekoliko puta nedeljno, nakon što dete napuni 10 meseci\nGrickalice su zastupljene nešto manje od slatkiša, ali ipak češće od jednom nedeljno u ishrani čak 41% dece\nOko 20% dece jede brzu hranu, a 12% je konzumira bar nekoliko puta mesečno\nPetina dece pije veštačke voćne napitke, a gazirane sokove oko 5% dece uzrasta do 3 godine\nDok je zaključak i savet dr Vukomanovića:\nJedite zajedno sa decom, jedite za istim stolom, jedite zdravo, lični primer je najvažniji.


Zapad bi trebalo da razmotri korišćenje svih sredstava kako bi pomogli Ukrajini, izjavio je glavnokomandujući NATO snaga u Evropi Filip Bridlav. Upitan da li je za slanje defanzivnog oružja Ukrajini, Bridlav je odgovorio da je očigledno da se protiv Ukrajine koriste diplomatska, informativna, vojna i ekonomska sredstva.\n"Zbog toga, mislim da bi mi na Zapadu trebalo da razmotrimo kao odgovor sva naša sredstva. Da li bi to moglo da bude destabilizujuće, odgovor je da. Neaktivnost bi, takođe, mogla da bude destabilizujuća", dodao je Bridlav, preneo je Rojters.\nRuska agencija RIA Novosti navela je da će sve zemlje koje odluče da se priključe sistemu protivraketne odbrane NATO biti izložene diplomatskom pritisku, dodajući da su se pod pritiskom ranije našle Rumunija i Poljska.\nBridlav je rekao "svi koji žele da se priključe tim odbrambenim potencijalima naći će se pod takvim diplomatskim i političkim pritiskom".\nAmbasador Rusije u Danskoj Mihail Vanjin rekao je juče da bi Moskva mogla da pošalje nuklearne projektile na brodove te zemlje, članice NATO-a, ako se ona priključi sistemu vazdušne odbrane Alijanse.\nDanska je u avgustu pristala da se priključi odbrambenom sistemu NATO-a, s najmanje jednom fregatom s unapređenim kapacitetima.\nRusija se oštro protivi sistemu protivvazdušne odbrane, čije bi baze, prema planovima, trebalo da se nalaze u Rumuniji i Poljskoj.


U toku pregovori za dodjelu koncesije za gradnju HE „Buk Bijela | ENERGETIKArs.com\nNalazite se na Home » ENERGETIKA » U toku pregovori za dodjelu koncesije za gradnju HE „Buk Bijela\nObjavljeno: 13:14, 1. маја 2016.\nBANJALUKA, Ministar industrije, energetike i rudarstva Republike Srpske Petar Đokić rekao je Srni da resorno ministarstvo priprema potrebnu dokumentaciju za početak procedure za dodjelu koncesije za termoelektranu „Gacko dva“, kao i da su u toku pregovori za dodjelu koncesije za gradnju hidroelektrane /HE/ „Buk Bijela“.\nĐokić je naveo za Srnu da bi gradnjom „Buk Bijele“ preduzeća „Elektroprivreda Republike Srpske“ i „Hidroelektrane na Drini“ bili nosioci realizacije jednog od najperspektivnijih energetskih projekata u Srpskoj, a ukupna procijenjena vrijednost investicije je 195 miliona evra.\n„Od početka mandata zalažem se za to da `Elektroprivreda` bude nosilac razvoja energetskog sektora, ali i cjelokupnog drušveno-ekonomskog rasta Srpske. S tim ciljem dodijeljena je koncesija za realizaciju projekta HE `Dabar` iz sistema Gornji Horizonti, instalisane snage 160 megavata, a prošle godine i koncesija za izgradnju vjetroelektrane `Hrgud`, instalisane snage 48 megavata“, rekao je Đokić.\nOn je naveo da je vrijednost HE „Dabar“ oko 351 milion KM, a vjetroelektrane „Hrgud“ oko 126 miliona KM, te podsjetio da su energetski projekti izuzetno zahtjevni u finansijskom i tehničkom smislu i da je optimalno vrijeme za njihovu realizaciju od tri do pet godina.\n„Oblast NJižnjeg Novgoroda je jedna od najjačih industrijskih oblasti u Rusiji. Ako govorimo o ekonomiji, onda možemo da ponudimo saradnju u oblasti mašinske, elektro i drvoprerađivačke oblasti, kao i u oblasti agroindustrije i građevinarstva. Veoma je značajna i saradnja u pogledu razmjene znanja između obrazovnih institucija“, objasnio je Đokić.\nOn je napomenuo da je otvoreno novo postrojenje za proizvodnju filera u Doboju, vrijednosti oko tri miliona evra, prestižne belgijske kompanije „Karmeus“ koja se bavi proizvodnjom, preradom i prometom kreča.\n„Ovo postrojenje će razviti nova partnerstva `Karmeusa`, prije svega, sa kompanijom `EFT` Rudnik i Termoelektrana /RiTE/ `Stanari`, kao i sa partnerima u regiji, s obzirom na široku primjenu proizvoda u sektoru energetike, proizvodnje čelika, te oblasti zaštite životne sredine“, rekao je Đokić.\n„Svakodnevno imam sastanke sa potencijalnim investitorima koji u Srpskoj vide šansu za razvoj svojih poslovnih ideja. Svaka ideja zaslužuje da bude dobro analizirana, a Ministarstvo i ja lično smo spremni da uložimo maksimalan napor da se projekti uspješno realizuju u najkraćem mogućem roku„, zaključio je Đokić.


M. P. 11. avgusta 2020. 14:53\nIme Henrijete Laks, upisano je u medicinske udžbenike, a njene „besmrtne“ ćelije su decenijama korišćene u izuzetno važne medicinske svrhe.\nOvoj Afroamerikanki iz siromašne porodice poreklom iz Virdžinije, koja je rasla na plantažama duvana, dijagnostifikovan je kancer cerviksa početkom 1951. godine, kada je imala 30 godina.\nLečila se u „Džons Hopkinsu“ pošto je to bila najbliža bolnica koja je primala pacijente Afroamerikance. Lekar Hauard Džons je prilikom pregleda uzeo uzorak izrasline sa Henrijetinog cerviksa i poslao ga u patološku laboratoriju gde je ubrzo utvrđeno da je reč o ćelijama raka, malignom epidermoidu.\nUpućena je na zračenje, a tokom tretmana uzeta su joj još dva uzorka ćelija i predata američkom naučniku nemačkog porekla Džordžu Oto Geju. Oto Gej je baš u to vreme osnovao Laboratoriju za kulture tkiva i osmislio nekoliko aparata koji su pomogli laboratorijskom uzgoju ćelija, pa je počeo da „uzgaja“ ćelije kancera iz Henrijetinog cerviksa, prenosi portal Nauka kroz priče.\nZa razliku od prethodnih pokušaja uzgoja ćelija koje je uspevao da održi u životu samo nekoliko dana, Gej je otkrio da pojedine Henrijetine ćelije neprekidno bujaju i ne umiru nakon nekoliko deoba, pa je njihovim razmnožavanjem uspeo da stvori liniju ćelija. U oktobru 1951. godine Henrijeta Laks je umrla od raka koji je metastazirao po čitavom organizmu, ali se njene ćelije nastale iz uzorka tkiva i danas neprekidno razmnožavaju, žive i umiru u laboratoriji. Lanac ovih ćelija postao je besmrtan – održava se decenijama i poznat je kao HeLa linija ćelija.\nOsim što je sam podatak o uzgoju besmrtnih ćelija fascinantan, suština njihovog uzgajanja je da se koriste za brojna medicinska testiranja. One su, na primer, u narednim godinama poslužile da se napravi vakcina za dečju paralizu, koja je na njima testirana. Zatim, HeLa ćelije su bile prve ljudske ćelije koje su uspešno klonirane 1955. godine, a u to vreme već su bile u masovnoj proizvodnji i istraživači su ih sve češće potraživali. Korišćene su za ispitivanje side, efekata raznih lekova i hemijskih supstanci, zatim raka i niza drugih bolesti.\nZahvaljujući njima, naučna zajednica je došla do oko 11.000 patenata i uzgojeno je do danas, procenjuje se, oko 20 tona HeLa ćelija. Iako čak nije poznato ni gde je tačno grobno mesto gde je Henrijeta Laks sahranjena, na naknadno postavljenom nadgrobnom spomeniku zapisano je da će njene besmrtne ćelije zauvek nastaviti da pomažu čovečanstvu.\nŽivotna priča: Slavni glumac pokušao da izvrši samoubistvo,…\nSkandal: Dve časne sestre vratile se sa misionarenja –…


Miloš Teodosić MVP regularnog dela Evrokupa! (VIDEO) | Tripletasport\nPlejmejkeru ekipe Virtusa iz Bolonje, izgleda da je povratak u Evropu itekako prijao, jer je u prvoj sezoni nakon povratka iz NBA lige uspeo da osvoji prestižno priznanje najkorisnijeg igrača regularnog dela Evrokupa.\nNa krilima fantastičnog Teodosića koji je bio pravi lider svoje ekipe na svih 10 odigranih mečeva grupne faze, tim Virtus Segafredo Bolonje zauzeo je prvu poziciju u grupi A prvog dela ovosezonskog Evrokupa, sa ukupnim skorom 8 pobeda i 2 poraza.\nU obrazloženju Evrokupa Teo je pobrao sve same lovorike:\n"Evroligaška košarka sa zadovoljstvom objavljuje da je Miloš Teodosić, košarkaš Sagafredo Virtusa iz Bolonje, izabran za MVP-a u regularnom delu sezone 2019/20 7Days Evrokupa. Teodosić je dominirao vodeći svoj Virtus do prvog mesta u grupi A i delivši najbolji rekord regularne sezone u takmičenju sa 8-2. Legendarni plejmejker predvodio je svoj tim po broju poena, asistencija i indeksu korisnosti. Na ukupnom takmičenju zauzeo je drugo mesto po broju poena za 40 minuta (26.8). Teodosić je treći dobitnik ove nagrade koja je prezentovana po prvi put u sezoni 2017/18 kada ju je osvojio Skoti Vilbekin iz istanbulske Darušafake, dok je igrač Uniksa iz Kazanja Pierija Henri prošlogodišnji osvajač MVP nagrade za regularni deo.\nU svojoj prvoj Evrokup sezoni nakon 2007. godine, Teodosić se vratio u konkurenciju kao jedan od najkreativnijih plejmejkera na svetu. Njegov izvanredni košarkaški IQ i iskustvo odigrali su ključne uloge za Virtus. Teo igra u savršenom okruženju što je maksimalno iskoristio u svojoj kreativnosti. Pored trenera Saše Đorđevića koji ga dobro poznaje, tu je i Stefan Marković sa kojim je bio saigrač nekoliko godina u reprezentaciji, Teodosić je odmah našao zonu komfora u Bolonji. Na 9 utakmica prosečno je beležio 16.9 poena i 5.6 asistencija, uz 63.6% uspešnosti šuta za 2 poena, 40.6% šuta za 3 poena, odnosno 89.7% uspešnosti sa linije za slobodna bacanja.\nOvo je treća kampanja Teodosića u Evrokupu, koji je u poslednjoj dekadi postao superstar Evrolige. Sa CSKA iz Moskve, Teo je 8 puta igrao na fajnal foru Evrolige, a sa istom ekipom je 2016. postao šampion Evrope. Dok je bio u dresu Olimpijakosa, Teodosić je 2010. godine izabran za MVP-a ovog takmičenja, a čak 6 puta imenovan je u idealnom timu Evrolige. Ovu nagradu MVP-a regularnog dela Evrokupa Teo je dočekao u svojoj 31. godini, a na sreću navijača Virtusa, čini se da Teo tek počinje", zaključak je obrazloženja Evrokupa.


Frilensingom se u našoj zemlji podjednako bave žene - 49,2 odsto i muškarci - 50,8 odsto\nProsečan frilenser u Srbiji je osoba u tridesetim godinama sa završenim fakultetom koja se bavi tim poslom kako bi izdržavala sebe ili jednu i više članova porodice, a kojoj je to jedini izvor prihoda. Frilenser pri tom ne ostvaruje pravo na penzijsko i invalidsko osiguranje, i to često uzimaju kao najveću manu svog posla, pokazuje nedavno objavljena anketa na koju je odgovorilo 797 ispitanika. Istraživanje, koje je preneo Tanjug, pokazuje da se frilensingom u Srbiji podjednako bave žene (49,2 odsto) i muškarci (50,8 odsto), piše Politika.\nUpitani kako frilenseri mogu da ostvare pravo na penzijsko i invalidsko osiguranje da bi sutra mogli da imaju i penziju, u Ministarstvu rada, zapošljavanja i socijalne politike odgovaraju da oni koja su radno angažovani bez formalnog zaključenja ugovora – prihvatanjem uslova poslovanja, odnosno registracijom (rad na domaćim i stranim platformama), takozvani frilenseri, u sistemu PIO smatraju se osiguranicima samostalnih delatnosti (ako nisu osigurani po drugom osnovu).\nNjihov status regulisan je članom 12, stav jedan, tačka tri Zakona o PIO. Ovo se odnosi i na sve druge vrste ugovora (neimenovane, imenovane, oročene, bez roka, ugovore po pristupu, formalne, neformalne…) kod kojih se za izvršen rad ili posao ostvaruje naknada odnosno prihod. Oni koji rade na teritoriji Srbije za stranog poslodavca, koji nema registrovano predstavništvo u našoj zemlji, kod koga za obavljen posao dobijaju naknadu, u sistemu PIO takođe se smatraju osiguranicima samostalnih delatnosti (ako nisu osigurani po drugom osnovu).\nSve navedene kategorije imaju obavezu uplate doprinosa za penzijsko i invalidsko osiguranje na način uređen Zakonom o doprinosima za obavezno socijalno osiguranje i Zakonom o porezu na dohodak građana, na osnovu čega su u mogućnosti da ostvare sva prava iz penzijskog i invalidskog osiguranja na isti način kao i svi ostali osiguranici, naglašavaju iz Ministarstva rada.\nUkoliko se osobe koje obavljaju navedene poslove već nalaze u osiguranju (na primer zaposlene su kod domaćeg poslodavca) postoji obaveza plaćanja doprinosa po osnovu prihoda ostvarenog obavljanjem svih navedenih poslova.\nDa li se frilens posao isplati… Pixabay\nNaime, doprinos se plaća na svaki prihod koji se dobije na osnovu rada, do limita utvrđenog Zakonom o doprinosima o obaveznom socijalnom osiguranju. Dakle, ukoliko je neko istovremeno zaposlen, osnivač je nekog privrednog društva, ostvaruje prihod od domaćeg ili stranog poslodavca po osnovu autorskog ugovora, ugovora o delu ili bilo kog drugog ugovora, a takođe radi na platformi, u obavezi je da plati doprinos za PIO na svaki prihod dobijen po navedenim osnovama.\nStaž osiguranja srazmerno se utvrđuje tako što se iznos naknade na koju se plaćaju porez i doprinosi deli sa najnižom osnovicom za plaćanje doprinosa koja važi u momentu uplate. Visina penzije srazmerna je vremenskom periodu provedenom u osiguranju (dužini staža osiguranja) i visini osnovica na koje je plaćan doprinos tokom osiguranja.\nVeća osnovica, veća penzija\nU skladu sa tim, veći iznos ostvarenog prihoda po osnovu rada, a time i veća osnovica na koju je plaćen doprinos, utiču na veću penziju u budućnosti.\nUpitani da li su frilenseri mogli da uplaćuju staž po članu 15 Zakona o PIO koji predviđa samostalnu uplatu na jednu od osnovica, u resornom ministarstvu naglašavaju da je uključivanje u obavezno osiguranje uređeno ovim članom i tu mogućnost imaju osobe koje nisu osigurane po drugom osnovu, odnosno ne obavljaju rad po osnovu koga ostvaruju prihod na koji se plaća doprinos za PIO.\nFrilenseri ne spadaju u tu kategoriju, s obzirom na to da, kako je navedeno, imaju obavezu plaćanja doprinosa po osnovu prihoda koji ostvaruju radom.\nOvi ljudi automatski dobijaju vaučere: Predsednik Srbije pozvao na letovanje u zemlji\nVučić obradovao penzionere: Objavio koliko će biti ukupno povećanje penzija!\nfrilenseri penziono osiguranje za frilensere pravo na osiguranje


MKD: Studenti optužili Osmanija da ne štiti njihova prava\nTanjug 11. decembra 2018. 10:34\nSKOPLJE – Grupa studenata u Skoplju verbalno se sukobila sa makedonskim zamenikom premijera Bujarom Osmanijem, tokom poslednje (pete) debate o ustavnim amandmanima, optuživši ga da ne štiti prirodna prava Albanaca da budu deo makedonskog Ustava, prenosi makedonska televizija TV21.\n„Već 27 godina nam govorite iste stvari, ali Albanci i dalje nisu državotvoren element u novim ustavnim amandmanima, albanski jezik nije službeni jezik, već jezik zasnovan na procentima i albanska zastava takođe nije deo Ustava“, rekli su albanski studenti tokom debate.\nUpitali su ga da li se oseća kao Albanac ili kao procenat i rekli su mu da ne bi trebalo da se stidi svojih ideja.\nAlbanska opozicija u Makedoniji zahteva da „prirodna prava Albanaca budu deo Ustava“.\n„Sada je trenutak da se uvede albanski element u Makedoniji, Albanci treba da budu državotvoran narod, albanski jezik da postane službeni jezik, pa čak i da se napiše novi Ustav jer jedino tako bi se otklonile sve barijere koje drže Makedoniju kao taoca“, izjavio je makedonski politički analitičar Arsim Sinani.\nJuče je održana peta i poslednja javna debata za ustavne izmene i prema zakonskim odredbama u naredna dva dana makedonska vlada mora da zaokruži sve predloge.


Skaka o EYOF-u: BiH i Sarajevo su osvojili veliki aplauz olimpijske porodice - Klix.ba\nVaršava Skaka o EYOF-u: BiH i Sarajevo su osvojili veliki aplauz olimpijske porodice\n"Okončali smo posljednje obaveze prema Evropskm olimpijskom komitetu. Pohvale za naš rad stižu sa svih strana, a 50 zemalja je prihvatilo izvještaj. Imamo mnogo razloga da budemo ponosni jer sada možemo sublimirati profesionalne stavove najveće internacionalne instance koja ima pravo ocijeniti naš rad. Organizacijom EYOF-a, dobili smo novi ugled i otvorili vrata za naredne događaje", istakao je gradonačelnik Sarajeva, Abdulah Skaka.\nDodaje da je Olimpijski komitet BiH na čelu sa Izetom Rađom, potpredsjednicima Sinišom Kisićem i Marijanom Kvesićem, generalnim sekretarom Saidom Fazlagićem, te svim članovima, posebno doprinio ovakvom razvoju, te da je Bosna i Hercegovina prezentirala svoju cjelovitost na zdravim osnovama sportskog duha.\nNa Generalnoj skupštini obratili su se i predsjednik Evropskog olimpijskog komiteta, Janez Kocijančič, te predsjednik Koordinacijske komisije EYOF-a, Jozef Liba, koji su naglasili da je EYOF 2019 uz odličnu organizaciju, poslao snažnu poruku sa ovih prostora.\n"Sarajevo i cijela Bosna i Hercegovina imaju svijetlu budućnost. Ta budućnost je u rukama mlade generacije", istakao je.\nGradonačelnik Sarajeva je kazao da čestitke stižu od relevantnih, sposobnih i znalački orjentiranih.\n"To nas izdvaja. Bosna i Hercegovina i grad Sarajevo osvojili su veliki aplauz olimpijske porodice“, dodao je Skaka.